شوان بەرزنجی 15/07/2021 - 15:29 ڕاپۆرت\nكتێبی (كابینەی نۆیه‌می حكوومه‌تی هه‌رێمی كوردستان، چاكسازی و خزمه‌تگوزاری) لە دوو ساڵەی تەمەنی کابینەی نۆیەم، له دووتوێی 383 لاپه‌ڕه‌دا، لەلایەن نووسینگەی ڕاگەیاندنی سەرۆكی حكوومەتی هەرێمی كوردستانەوە بڵاو كرایەوە.\nكتێبه‌كه له حه‌وت به‌شی سه‌ره‌كی پێكهاتووه، لەوانە باسكردن لە ڕه‌وشی ئابووریی هه‌رێمی كوردستان و خه‌رجی و داهات و ئامار و داتاكان و چاكسازییه‌كانی كابینه‌ی نۆیه‌م و به‌شێك له خزمه‌تگوزارییه‌كان، هەروەها باس له ڕووبه‌ڕووبوونه‌وه‌ی گه‌نده‌ڵی و چاكسازی كراوە، لەگەڵ باسكردن لە سیستەمی باج و به ئه‌لیكترۆنیكردنی كاروباری حكوومه‌ت و چەندین پرسی تر. لێرەدا وێڕای نرخاندنی كتێبەكە لەڕووی بەدیكیۆمێنتكردنی تەواوی كار و پرۆژە و بڕیار و هەنگاوەكانی كابینەی نۆیەم، خوێندنەوەیەك بۆ ئەو كتێبە دەكەین و ئەوەی گرنگە دەیخەینە ڕوو.\nلە بەشی یەكەمی كتێبەكەدا، باسی دۆخی ئابووریی حكوومەتی هەرێمی كوردستان دەكات، لەڕووی داهات و خەرجییەوە.\nکتێبەکە باسی لەوە كردووە، بۆ یەك مانگ حكوومەت پێویستی بە 995 ملیۆن دۆلار بووە، 775 ملیۆن دۆلاری بۆ مووچە بووە و 205 ملیۆن دۆلاریشی بۆ خەرجیی بەكاربردن، یانی خەرجیی (تەشغیلی) بووە بۆ چەندین بواری جیاجیا، 35 ملیۆن دۆلاریشی بۆ پڕۆژەكانی وەبەرهێنان بووە.\nدواتر باسی لە داهاتی یەك مانگی حكوومەت كردووە، كە داهاتەكەی نزیكەی 539 ملیۆن دۆلار بووە، لەو بڕەدا 255 ملیۆن دۆلاری داهاتی نەوت بووە، كە لە بنەڕەتدا 720 ملیۆن دۆلار داهاتی نەوتە، بەڵام 420 ملیۆن دۆلاری دەرێتەوە بە كۆمپانیاكانی نەوت، لەبری دەرهێنان و فرۆشتنی نەوت.\nهەروەها ئاماژ بەوە كراوە، داهاتی ناوخۆ 244 ملیۆن دۆلارە، پێش دەستبەكاربوونی كابینەی نۆیەم 140 ملیۆن دۆلار بووە، بەڵام دوای دەستبەكاربووی كابینەکە 100 ملیۆن دۆلار داهات زیادی كردووە، ئەویش بەهۆی چاكسازی لە باج و گومرگەكان و رێكخستنەوەی داهات بووە.\nباسی ئەوەش كراوە، كورتهێنانی حكوومەت مانگانە 56 ملیۆن دۆلار بووە و بووەتە قەرز لەسەر حكوومەت.\nلە بەشی دووەمی كتێبەكەدا، باسی داهات و خەرجیی حكوومەتی هەرێمی كوردستان كراوە، سەرەتا بەراوردێك لەنێوان دوو مانگ كراوە.\nمانگی 12ی 2019 داهاتی حكوومەت گەیشتە 939 ملیۆن دۆلار، كە سەرچاوەكەی چوار بەش بووە، بە چەندین داتای ورد داهاتەكەكان هەمووی روون كراوەتەوە، كە چەندی بۆ مووچە بووە و چەندی بۆ خەرجییەكانی تر بووە و سەرچاوەی داهاتەكانیش هەمووی بە داتا روون كراوەتەوە.\nئەوەش روون كراوەتەوە، لە مانگی 12ی 2019 خەرجی 995 ملیۆن دۆلارە بووە و كورتهێنانیش 56 ملیۆن دۆلار. بەپێی هێڵكاریش دەردەكەوێت 76 داهات بۆ مووچە بووە و 3%ی بۆ پڕۆژەكان و 21% بۆ بەكاربردن بووە.\nلە مانگی 4ی 2020 داهاتی حكوومەت بەهۆی دابەزینی نرخی نەوت، كە بە گشتی بەرمیلێك نەوت بە 20 دۆلار و نەوتی كوردستانیش بە 10 دۆلار بووە، داهاتی نەوت 261 ملیۆن دۆلار بووە، لەو بڕە پارەیەدا، بەشی زۆری بۆ قەرز و بۆریی گواستنەوە و شایستەی كۆمپانیاكان بووە، تەنیا 60 ملیۆن دۆلار بۆ حكوومەت ماوەتەوە، داهاتی ناوخۆش 60 ملیۆن دۆلار بووە. بە گشتی داهاتی حكوومەت لە مانگی 4ی 2020 تەنیا 137 ملیۆن دۆلار بووە و 86%ی داهاتی خۆی لەدەست داوە.\nلەو بەشەدا بە داتای ورد و هێڵكاری، هەموو داهات و خەرجییەكانی حكوومەت روون كراوەتەوە.\nلە بەشی سێیەمی كتێبەكەدا، تیشك خراوەتە سەر چاكسازییەكانی حكوومەتی هەرێمی كوردستان.\nلە پێشەكیی ئەو بەشەدا، ئاماژە بە تایتڵ و ناوەڕۆكی كابینەی نۆیەمی حكوومەتی هەرێمی كوردستان كراوە، كە ئەركی سەرەكیی بەرەنگاربوونەوەی گەندەڵی و ئەنجامدانی چاكسازییە، لەم بوارەدا چوار خاڵ دیاری كراون، كە بۆ رووبەڕووبونەوەی گەندەڵی دەستنیشان کراون و گرنگترینیان یاسای چاكسازی و دروستكردنی بۆردێكی تایبەت بووە بە لێكۆڵینەوە لە كەیسەكانی گەندەڵی، كە سەر بە ئەنجوومەنی وەزیرانە و چەندین رێكاری پێویستی بۆ ئەو كەیسانە گرتووەتە بەر.\nلەو بەشەدا باسی كەمكردنەوەی خەرجییەكان كراوە و ئەوە روونكراوەتەوە، بەهۆی جێبەجێكردنی یاسای چاكسازی لە مووچە و خانەنشینی و مووچەی پێشمەرگە، تواندرا بەشێكی مووچە و دەرماڵەی ناشایستە ببڕدرێت، هەروەها خەرجیی بەكاربردن بۆ 20% كەمكرایەوە و و بودجەی وەبەرهێنانیش راگیرا.\nهەروەها لە بواری زیادكردنی داهات باس لە چاكسازی كراوە، لە رێگەی 6 لیژنەی رێكخستنی گومرگەكان، پێداچوونەوەی گرێبەستی گومرگەكان، لیژنەی رێكخستنی لێبوردنی گومرگی و رێكخستنەوەی باج و پێداچوونەوە بە سیستەمی رسوومات و لیژنەی پێداچوونەوەی دۆسیەی نەوت.\nلە بواری چاكسازیدا باسی وەزارەتی پێشمەرگە كراوە، كە لە كارنامەی كابینەی نۆیەم باسی رێكخستنەوەی وەزارەتەكە و پێداچوونەوە تیایدا كراوە، ئەوە روون كراوەتەوە، كە لە بواری رێكخستنەوەی ژمێریاریدا لە یەكەكانی 70 و 80ی پێشمەرگەدا، چەندین چاكسازی كراوە.\nباس لە چاكسازیكردن لە رێكخستنەوەی لیستی پێشمەرگەی كەمئەندام كراوە، كە 9 هەزار و 578 كەس لەلایەن لیژنەی باڵای پزیشكییەوە بیندراون، لەو ژمارەیەدا 3386 كەسیان رێژەی پێویستیان نەهێناوە، كە لیژنەكە بۆ كەمئەندامی دایناوە. بەگشتی، بەپێی گرافیكێك بێت ئەوە 49%یان رێژەی پێویستیان هێناوە و 35% دەرنەچوونە و 16% رەت كراونەتەوە.\nهەر لەو بەشەدا، لە 15 خاڵدا هەموو ئەو رێكسختنەوە و چاكسازییانە روونكراونەتەوە، كە لە بواری سەربازی و ئیداری و نووسراو و خەرجییەكاندا لە وەزارەتی پێشمەرگەدا كراون.\nلە بەشێكی تری چاكسازییەكاندا باسی وەزارەتی ناوخۆ كراوە، لەوانە چارەسەركردنی بواری ڤیزە و نشینگە و كارتی نیشتمانی و دەرهێنانی پاسەپۆرت، هەروەها بە وردی باسی ئەنجامدانی چاكسازی لەو وەزارەتە كراوە.\nلە چاكسازییەكانی وەزارەتی ناوخۆدا هاتووە: "رێكخستنەوەی دەوامی فەرمی و كەمكردنەوەی رۆتین و دیاردەی بەرتیل و رێزگرتن لە هاووڵاتییان"، ئاماژە بەوەش كراوە، چەندین یاساش پەیوەندییان بە وەزارەتی ناوخۆ هەبووە هەموار كراونەتەوە، یان لەنوێ داڕێژراونەتەوە.\nلە بواری پێداچوونەوەش بە میلاك لە وەزارەتی ناوخۆ، ئاماژە بە چەند چاكسازییەك كراوە، كە تواندراوە 200 فەرمانبەری بندیوار لە وەزارەتەكە دەستنیشان بكرێن و دواتر كاری پێویستیان بۆ ئەنجام درا، بۆ گواستنەوەیان بۆ ئەو شوێنانەی، كە پێویست بوونە. سەبارەت بە ئۆتۆمبێلەکانی حكوومییش چەندین بڕیار دراون، بە مەبەستی قەدەغەكردنی بەكارهێنانی ئۆتۆمبێلی میری لەدوای دەوامی فەرمی. هەر لەو بەشەی وەزارەتی ناوخۆدا چەندین پرسی تری تایبەت بە چاكسازی لە وەزارەتەكە بە داتای ورد روون كراونەتەوە.


لە ٤/٥ بۆ ٢١/٨/٢٠١٦ لە شاری لەندەن پێشانگەیەک بۆ هونەرمەند مونا حەتوم بکرێتەوە، بە دوایدا گفتووگۆ دەکرێت لە سەر کارەکانی لەهەمان مانگی حوزەیرانی داهاتوودا.\nمونا حەتوم بەربەرەکانی و بینینێکی بەهێز بەرجەستە دەکات، هەوڵی پیشاندانی هەستی ڕووبەڕووبونەوە و پێداگیری و کێشمەکێشی جیهان لە کارە کانیدا بەڕوونی دیارە.\nلە هەردوو پێگەی (Tate Modern), ( The Sunday Times) چەندین پێگەی تر هەواڵی پێشانگە کەی موناحەتوم وەک روداوێکی گرنگی هونەری باسکراوە، وەک هونەرمەندێکی شایستە کە لە گەلەری تەیت مۆدێرن نمایشی بۆ بکرێت، بە هۆی گرنگی و بەهێزی کارە هونەرییەکانی ئەم هونەرمەندە لە سەردەم و نەوەی خۆیدا.\nمونا لە شاری بەیروتی وڵاتی لوبنان لە خێزانێکی فەلەستینی لە دایک بووە، لە ساڵی ١٩٧٥ بە دواوە لە وڵاتی بەریتانیا نیشتەجێ یە. کارەکانی لەو وڵاتە بەرەو پێش دەبات.\nلەڕێگەی بەکارهێنانی تێمای جیاواز بە یەکتر وەک جوانی و قێزەونی، وە لە هەمانکاتدا تێمای هاوشانی یەکتر. بینەر لەکارەکانیدا سەرقاڵمان دەکات لەگەڵ ناکۆکی، سۆز و ئارەزوو و ترس و دڵڕفاندن، لە هەمان کاتدا راچڵەکاندنمان تیا دروست دەکات..\nئەم پێشانگەیەی مونا هەتوم دەبێتە یەکەم ڕووداو ڕووماڵی گەورەو مێژوویی ئەم هونەرمەندە لە وڵاتی بەریتانیا کە ماوەی ٣٥ ساڵ کارکردنی لە خۆ دەگرێت، لە کارە سەرەتاییە پێرفۆرمانسەکانییەوە بۆکارە ڤیدیۆکانی ،هەروەها پەیکەروئینستلەیشنە زەبەلاحەکانی ، هەر لە سەرەتای کارکردنیەوە تا ئەم قۆناغەی ئێستای.


ئەمشەو، یەک شەممە لە چوارچێوەی ڕوبەڕوبوونەوەکانی هەفتەی چوارەمی خولی نایابی ئینگلیزی، یانەی ئارسیناڵ لە ئیماراتس میوانداری شیفێڵد یونایتدی کرد.\nتایمی یەکەم هەردوو یانە هاوسەنگییان پێوەدیاربوو، توانیان مەترسی بۆسەر یەکدی دروستبکەن، بەڵام هیچ یەکێک لە هێرشبەران سەرکەوتو نەبوون لە هەژاندنی تۆڕی گۆڵ.\nلە تایمی دووەمدا مایکڵ ئارتێتا بە گۆڕانکارییە تاکتیکییەکان کۆدی تۆمارکردنی گۆڵی شکاند و بەهێزتر لە تایمی یەکەم گەڕایەوە.\nلە خولەکی 61 بوکایۆ ساکا گۆڵێ یەکەمی ئارسیناڵی تۆمارکرد، پاشان لە خولەکی 64 نیکۆلاس پیپی ئەنجامەکەی بۆ دوو گۆڵی بیوەڵام فراوانکرد.\nلە کۆتا ساتەکاندا ئەستێرەکانی شیفێڵد هەوڵیاندا ئەنجامەکە یەکسانبکەنەوە، لە خولەکی 84 گۆڵێکیان بە پێیەکانی دەیڤید ماکگۆڵدریک تۆمارکرد، بەڵام کات ڕێگەی پێنەدان گۆڵی یەکسانکەرەوەی ئەنجامەکە تۆماربکەن و یارییەکە لە بەرژەوەندی گانەرز بە ئەنجامی (1-2) کۆتاییهات.\nبەپێی ئەنجامە تۆمارکراوەکە، ئارسیناڵ بە کۆکردنەوەی نۆ خاڵ لە چوار ڕوبەڕوبوونەوەی وەرز، گەڕایەوە بۆ پلەی چوارەمی ڕیزبەندی پریمەرلیگ، هەرچی یانەی شیفێڵد یونایتدە بەبێ خاڵ لە پلەی 19ی خولی شێرەکان خۆیگرتەوە.\nئەمیرخان لە دۆڕاندنەوە بۆ ئەگەری وازهێنان !\nبۆکسێنەری بەریتانی، ئەمیرخان بەرامبەر کیڵ برۆکی هاونیشتمانی شکستی تۆمارکرد و ئەوەش وایکردووە بیر لە وازهێنان بکاتەوە. لە دوایین…


بڕیارەکەی ترەمپ سەبارەت بە ئێران دەچێتە بواری جێبەجێکردنەوە\n15.04.2019 11:52 AM\nسوپای پاسدارانی کۆماری ئیسلامی ئێران\nمیدیا ئەڵمانییەکان ڕایانگەیاندووە، بڕیارەکەی ترەمپ لەبارەی سوپای پاسدارانی ئێران لەمڕۆوە دەچێتە بواری جێبەجێکردنەوە.\nبەپێی هەواڵێکی دویچەویلەی ئەڵمانی، ئەمڕۆ دووشەممە، کۆنگرێسی ئەمریکا لەبارەی بڕیارەکەی ترەمپەوە گفتوگۆ دەکات و چاوەڕوان دەکرێت، بڕیاری خستنە لیستی تیرۆری سوپای پاسدارانی ئێران لەلایەن ئەمریکاوە بە فەرمی بچێتە بواری جێبەجێکردنەوە.\nبەپێی بڕیارەکەی ترەمپ، نەک تەنیا ئەندامانی سوپای پاسداران، بەڵکو کەسوکاریشیان ناویان دەچێتە ناو لیستی تیرۆرەوە.\nهەفتەی ڕابردوو، دۆناڵد ترەمپ، سەرۆکی ئەمریکا ڕایگەیاند وڵاتەکەیان سوپای پاسدارانی کۆماری ئیسلامی ئێران دەخاتە لیستی تیرۆرەوە، لەبەرامبەردا ئێرانیش بەشێکی لە سوپای ئەمریکای خستە لیستی تیرۆرەوە، کەم ئەم بڕیارانە کاردانەوەی جددی نێودەوڵەتی لە ناوچەکە بەدوای خۆیدا هێنا.\nئینستاگرام هەژمارەكانی سوپای پاسداران دادەخات\nپەرلەمانی ئێران سوپای ئەمریکای بە تیرۆریست ناساند


مرۆڤه مه‌زنه‌كان و شته بچووكه‌كان – Denegkan\nbyمحه‌مه‌د\tJune 29, 2012\tگشتی\nڕاز و نیاز\nمرۆڤی مه‌زن، خه‌سڵه‌تی تایبه‌تی زۆره، یه‌كێك له خه‌سڵه‌ته تایبه‌ته‌كانی مرۆڤی مه‌زن، هه‌بوونی ڕێز و وه‌فایه بۆ ئه‌و شتانه‌ی كه پێویسته ڕێزیان لێ بگیرێت. به تایبه‌تیش ئه‌و شتانه‌ی له ڕووكاردا بچووك ده‌رده‌كه‌ون، به‌ڵام له ناواخندا گه‌وره‌ن. بۆچی به تایبه‌تی شته بچووكه‌كان به مرۆڤه مه‌زنه‌كانه‌وه گرێ ده‌ده‌م؟ چونكه مرۆڤی ئاسایی، ئاسان به‌سه‌ر شته بچووكه‌كاندا تێده‌په‌ڕێت. به‌ڵام مرۆڤی مه‌زن له‌سه‌ر شته بچووكه‌كان ده‌وه‌ستێت و ڕیزیان لێ ده‌گرێت و بێوه‌فاییان به‌رامبه‌ر نانوێنێت. من جارێكیان له شاری سنه، له ماڵی ژنێكی میهره‌بان میوان بووم، كه زۆرترین هه‌ستی دایكایه‌تی پێ ده‌به‌خشیم. ژنێك هاوته‌مه‌نی دایكم بوو. هه‌ر پێشم ده‌وت دایه. ته‌مه‌نی حه‌فتا ساڵ ده‌بوو. ڕۆژێكیان ویستم خۆم بشۆم، پێی وتم: من سابوونێكم هه‌یه، 15 ساڵی ڕێكه هه‌ڵم گرتووه، تا ئێستا هیچ كه‌سێك خۆی پێ نه‌شتووه، به‌ڵام ده‌یده‌م به تۆ خۆتی پێ بشۆ..! ئه‌و سابوونه زۆر خه‌یاڵی جوان و دڵنشینی له مندا دروست كرد. خه‌یاڵی جۆراوجۆر. له یه‌كێك له خه‌یاڵه‌كانمدا پیاوێك، كه من نایناسم، ئه‌و سابوونه‌ی به دیاری بۆ ئه‌م ژنه هێناوه و ئێستا پیاوه‌كه نه‌ماوه و ئه‌م ژنه ته‌مه‌ن حه‌فتا ساڵه‌یه ئه‌و سابوونه‌ی وه‌ك یادگارێكی ئه‌و پیاوه و وه‌ك ره‌مزی ڕۆژگارێك كه تیایدا دڵخۆش و دڵئاوه‌دان بووه، پاراستووه. خه‌یاڵه‌كانم له باره‌ی ئه‌و سابوونه‌وه زۆر و جۆراوجۆر بوون. له‌ناو خه‌یاڵه‌كانمدا ئه‌و ژنه‌م ده‌بینی چه‌ند به‌و پیاوه دڵخۆش بووه..! چۆن دیارییه بچووكه‌كانی ئه‌وی به سه‌رمایه‌یه‌كی گه‌وره‌ی روحیی زانییوه..! چۆن ئه‌و سابوونه‌ی له زێڕ و زیو و خشڵه‌كانی خۆی باشتر پاراستووه..! هه‌ستم ده‌كرد ده‌یه‌وێت له ڕێی ئه‌و سابوونه‌وه یه‌كێك له خۆشترین چیرۆكه‌كانی ژیانی خۆیم بۆ بگێڕێته‌وه. من ده‌زانم مرۆڤ له كۆمه‌ڵگا دواكه‌وتووه‌كاندا ناتوانێت چیرۆكه خۆشه‌كانی خۆی بۆ هه‌موو كه‌سێك بگێڕێته‌وه. هه‌ستم ده‌كرد ئه‌و له ڕێی ئه‌و سابوونه‌وه من بۆ گوێگرتن له چیرۆكێكی شیرین بانگهێشت ده‌كات. لێره‌دا هیچی دی له باره‌ی ئه‌و چیرۆكه‌وه ناڵێم، ته‌نها ئه‌م ڕسته‌یه ده‌نووسم: سڵاو له‌و ژنه مه‌زنه و له‌و سابوونه بچووكه، كه فێریان كردم بۆ ئه‌وه‌ی شته گه‌وره‌كان پارێزراو بن، چۆن ڕێز له شته بچووكه‌كان بگرم..!!\n*گۆشه‌ی راز و نیاز، كوردستانی نوێ، ژماره (5817) 29/6/2012\nPrevious سیاسه‌ت و فه‌نتازیا…. ئاسۆعه‌بدولله‌تیف\nNext له سه‌رئێشه‌وه بۆ دڵ ئێشه!!


رائید رزگار سەبارەت بەو هێرشەی کە کرایە سەر ژیار محەمەد دەدوێت\nرۆژنامەنوسی دەنگی ئەمریکا خاتوو ژیار محەمەد بۆ روماڵکردنی کارێکی رۆژنامەگەری لەبەردەم مزگەوتی بەهەشتی شاری سلێمانی لەرێکەوتی 14/5/2016 ئامادە دەبێت؛ لەلایەن کارمەندێکی ئاسایشەوە هێرشی دەکرێتەسەر. بەڕای شارەزایانی بواری رۆژنامەگەری ئەم کەیسە یەکێکە لە کۆی ئەو پێشێلکاریی و توندوتیژیانەی کە چەندین ساڵە بەرامبەر رۆژنامەنوسان دەکرێت.\nسەبارەت بەم پرسەو بەدواداچوون لەبارەی ئەو پێشێلکارییەی کە بەرامبەر رۆژنامەنوسی دەنگی ئەمریکا خاتوو ژیار محەمەد لەلایەن ئاسایشەوە؛ ئاسۆ جەبار لە دەنگی ئەمریکاوە وتووێژێکی لەگەڵ بەڕێوبەری راگەیاندن و پەیوەندییەکانی ئاسایشی سلێمانی رائید رزگار حەمە رەحیم سازکردووە.\nلەپرسیارێکماندا دەڵێین جاری وا هەیە کارمەندێکی ئاسایش لە کوردستان و لە جیهانیشدا دەتوانێت رووی سەدساڵی ئاسایشی ئەو وڵاتە ناشرین بکات بە لێدانی رۆژنامەنوسێک یان کوشتنی کەسێک؟\nرائید رزگار لەوەڵامدا دەڵێت "ئێمە بەهەموو شێوەیەک هاوکاری رۆژنامەنوسانین و هاوکاری دەزگاکانی راگەیاندنین؛ وە هەموو ئەو کارانە مەحکوم دەکەین و لەلایەن ئێمەوە رێگە پێدراو نیە."\nسەبارەت بەوەی ئایا کارمەندانی ئاسایش خول و راهێنانیان لەبارەی چۆنێتیی مامەڵەکردن لەگەڵ خەڵک و رۆژنامەنوساندا بۆ کراوەتەوە؟ رائید رزگار دەڵێت "چەندین خول و راهێنانمان ئەنجامداوە بۆ کارمەندەکانمان، بەڵام ئیتر کارێکی لێرەو لەوێ رووبدات، بۆنمونە ئەو کارەی بەرامبەر ژیار محەمەد کرا ئێمە پۆزشمان هێناوەتەوە و ئیجرائاتمان بەرامبەر بە کەسەکە کردووەو داومانە بە لیژنە و هەموو ئیجرائاتێکی یاسایی ئەکەین."\nهەروەها دەڵێت"ئێمە دەزگایەکی یاسایین یاسا جێبەجێدەکەین، ناتوانین پێش یاساو پێش رووداوەکان بکەوین، ئێمە لەبەر دڵی ئەو رۆژنامەنوسەکەو لەبەرئەوەی رایگشتی لەئێمە زوویر نەبێت و هەڵوێستێک لەئێمە وەرنەگرن. ئێمە یەکەمین کارێک کە بیکەین داوای لێبوردنامان لە دەزگاکەش کردووە ئینجا لە رۆژنامەنوسەکەش، دووەم خاڵیش ئیجرائاتەکەمان ئەوەیە لیژنەی لێکۆڵینەوەی لەسەر پێکهێنراوە، ئەوکاتە لیژنە بڕیار دەدات و لەبەرئەوە بە ئاسانی لێی دەرناچێت، رووبەڕووی یاسا دەبێتەوە."\nلەڕێی ئەم لینکەوە گوێبستی تەواوی وتووێژەکە دەبن....\nوتووێژ لەگەڵ رائید رزگار حەمە رەحیم


فەڕەنسا لەسێدارەدانی توندڕەوە فەڕەنسییەکان لە عێراق ڕەت دەکاتەوە\nوەزیری دەرەوەی فەڕەنسا ژان ئیڤ لۆدغیان وتی پشتیوانی لە دادگاییکردنی توندڕەوە فەڕەنسییەکان دەکات لە عێراق بەڵام بە تەواوەتی سزای لە سێدارەدان ڕەت دەکاتەوە کە عێراق کاری پێدەکات.\nدوو فەڕەنسی و چیچانییەک کە داوای مافی پەنابەرێتی کردووە لە فەڕەنسا لە زیندانەکانی پایتەختی عێراق دەستگیرکراون بەهۆی ئەوەوە کە چوونەتە ناو ڕێکخراوی داعشەوە و چاوەڕێی دادگاییەکانیان دەکەن کە لەوانەیە سزای لە سێدارەدانیان بۆ دەربکرێت.\nلۆدغیان لەمیانەی سەردانە تایبەتەکەیدا بۆ کۆنگرەی دووبارە بنیادنانەوە عێراق وتی " ئەو ئافرەتانەی ئاماژەیان پێکراوە دژی فەڕەنسا جەنگاون. بۆ گەشتکردن نەهاتوون بۆ عێراق بەڵکو هاتوون لەدژی باوەڕ و ڕێساکانمان بجەنگن."\nلۆدغیان جەختی لەوە کردەوە کە دەبێت لەو شوێنەدا دادگایی بکرێن کە تاوانەکانیان تیادا ئەنجامداوە، کە عێراقە، هەروەها ئاماژەشی بەوەدا کە تەنها منداڵەکان دەتوانن بگەڕێنەوە بۆ فەڕەنسا.\nهەروەها وتیشی " ڕاستە سزای لەسێدارەدان لە عێراقدا کاری پێدەکرێت بەڵام لە ئەمەریکاش هەر کاری پێدەکرێت بۆیە ئەوە حاڵەتێکی تایبەت نیە."\nهەروەها ئاماژەشی بەوەدا وڵاتەکەی هەمیشە دژایەتی سزای لەسێدارەدان دەکات و ئەم بابەتەشی لەگەڵ سەرۆک وەزیری عێراق حەیدەر عەبادیدا باس کردووە.\nلۆدغیان جەختی کردەوە لەوەی هەرکاتێک فەڕەنسییەک ڕووبەڕووی سزای لەسێدارەدان دەبێتەوە ئەوا بە بەهێزیەوە دەجوڵێن بۆ جەخت کردنەوە لەسەر هەڵوێستی خۆیان. بەڵام تا ئێستا هیچ ڕێوشوێنێک نەگیراوەتە بەر.\nجێی ئاماژەیە تا ئێستا حەوت فەڕەنسی لە جیهاندا ڕووبەڕووی سزای لە سێدارەدان بوونەتەوە، لەوانەش سێرج ئەتلاوی کە دادگاییەکەی لە ئیندۆنیسیا بەڕێوەچوو و بە تۆمەتی بازرگانیکردن بە ماددە هۆشبەرەکانەوە تۆمەتبار کرابوو.\nفەڕەنسا هەمان هەڵوێستی هەبووە لە بەرامبەر ئەو توندڕەوە فەڕەنسییانەی کە لە سوریادا دەستگیرکراون.


چەکدارانی لیوای فاتیمیون بەشداریده‌كه‌ن له کۆبوونەوەیەکدا لە یەکێک لە بنکەکانیان لە شاری حەلەبی سوریا. [وێنەکە لە تۆڕە کۆمەڵایەتییەکان بڵاوبۆتەوە]\nلێکۆڵەران بە دیارونایان وت ده‌ستنیشانكردنی لیوای فاتیمیون به‌گوێره‌ی یاسای قه‌یسه‌ر، کە ئەم مانگە چووە بواری جێبەجێکردنەوە، یەکێکە لە کاریگەرترین شێوازەکانی هەڕەشەکردن لە پشتیوانیی ئێران بۆ رژێمی سوریا.\nلیوای فاتیمیون کە لە چەکدارانی ئەفغانی پێکهاتووە و لە سوریا لە پشتیوانی رژێمدا شەڕدەکەن، لەلایەن سوپای پاسدارانەوە دروستکراوە و پشتیوانی دەکرێت و بەڕێوەدەبرێت.\nوتیان بە جێگیربوونی لە ناوچە ستراتیژییەکان، میلیشیاکە لایەنێکی گرنگ بووە لە مانه‌وه‌ی رژێم تا ئێستا.\nلێکۆڵەری پەیوەندییەکانی ئێران لە ناوەندی شەرق بۆ لێکۆڵینەوە هەرێمی و ستراتیژییەکان، فازڵ سەید وتی سزا نوێکانی ئەمریکا رژێمی سوریا دەکەنە ئامانج، لە بەرامبەر ئەو تاوانانەدا کە لە میانه‌ی بارگرژییەکاندا ئەنجامیداون، هەروەها هەر لایەنێک کە دژی دەوەستێتەوە.\nبە دیارونای وت میلیشیاکانی سەر بە سوپای پاسداران رۆڵێکی سەرەکییان گێڕاوە لە خراپترکردنی بارگرژییەکانی سوریا و گواستنەوەیدا بۆ ناکۆکیەکی مەزهەبی بۆ هێشتنەوەی رژێم لە دەسەڵاتدا.\nوتی بەبێ ئەو دەستوەردانە، رژێمی سوریا ئەمڕۆ لە دەسەڵاتدا نەدەمایەوە و میلیشیاکانی وەک هاوبەشی ئەنجامدانی ئەو تاوانانە ناوەزەندکرد کە رژێمەکە ئەنجامیداون.\nگورزێک لە سوپای پاسداران\nشارەزایه‌كی كاروباری ئێران، شەیار تورکۆ وتی دیاریکردنی لیوای فاتیمیون لەژێر یاسای قه‌یسه‌ردا "وەک گورزێک وایە له سوپای پاسداران و میلیشیاکانی".\nبە دیارونای وت وه‌زاره‌تی دارایی ئەمریکا پێشتر میلیشیاکەی خستبووە ناو لیستی سزاكانه‌وه، لە کانونی دووەمی 2019، له‌سه‌ر پەیوەندییەکانی بە سوپای پاسداران و ئەنجامدانی هێرشە تیرۆریستییەکانەوە.\nسزا نوێكان بەربەست بۆ سوپای پاسداران دادەنێن لە بەکارهێنانی بەکرێگیراوە بیانییەکاندا "بۆ جێبەجێکردنی پڕۆژەکانی فراوانبوونی" و بەربەستی نوێش بۆ میلیشیکانی وەک فاتیمیون دروستدەکه‌ن.\nتورکۆ وتی سه‌رنجخستنه سه‌ر لیوای فاتیمیون لەم دۆخەدا کارێکی گرنگ بوو، چونکە سوپای پاسداران ئامادەیی خۆی لە سوریادا به گرنگ له‌قه‌ڵه‌مده‌دا، هەروەها لە ناوچە ستراتیژییەکانی وەک دیمەشق، دێرە زوور، حەلەب و پالمیرا (ته‌دمور) جێگیربووە.\nوتی میلیشیاکە چەند ناوچەیەکی جیاوازی لە دیمەشق لەژێردەستدایە، لەگەڵ ناوچەی دێرە زووری نزیک سنووری عێراق، کە وەک کەناڵێک بەکاریدەهێنێت بۆ گواستنەوەی پێداویستییە لۆجستییەکان بۆ خۆی و میلیشیاکانی سەر بە سوپای پاسداران.\nوتیشی لاوازکردنی ئەم میلیشیایە بە سزادانی فەرماندە و چەکداره‌كانی، دەبێتە هۆی لاوازکردنی ئەجێندای هەرێمیی سوپای پاسداران و بەدڵنیاییەوە دەبێتە هۆی داڕمانی ئەو پشتیوانییەی پێشکەشی رژێم دەکرێت.\n'هه‌ڕه‌شه و هانده‌ره‌كان'\nمامۆستای یاسای تاوانکاری نێودەوڵەتی لە زانکۆی قاهیرە، وائیل شەریمی وتی یاسای قه‌یسه‌ر وەڵامێکە بۆ ئەو تاوانانەی رژێمی سوریا لە دژی زیندانییەکان ئەنجامیداون، کە مافەکانیان بەگوێرەی یاسای نێودەوڵەتی پارێزراوه.\nوتی مایەی سەرسوڕمان نییە لیوای فاتیمیون، کە پێکدێت لەو "ئاوارە ئەفغانییە گەنجانەی کە لە ئێرانن"، خرایه نێو لیستی سزاكانه‌وه.\nبە دیارونای وت زۆربەی ئەندامانی "بەزۆر خراونەتە ریزی لیواکەوە، یان بەهۆی هەڕەشەوه لێیان یاخود له‌ڕێی هانده‌ری داراییه‌وه" و دواتر براون بۆ سوریا.\nوتیشی: "ئەمە بەتەنیا بەسە بۆئەوەی میلیشیاکە بەگوێرەی چەند یاسایەکی نێودەوڵەتی دادگاییبکرێت له‌سه‌ر پێشێلکارییەکانی، لەنێویاندا یاساکان ده‌رباره‌ی كردنه سه‌ربازی منداڵ و گواستنەوەی چەکداران بە سنوورەکاندا لەکاتی بارگرژییەکاندا."\nسزاکانی ئەمریکا هەر جۆرێك له مامه‌ڵه‌كردن قه‌ده‌غه‌ده‌كه‌ن لەگەڵ لیوای فاتیمیون، لەنێویاندا ئاسانکاریکردن بۆ گواستنەوەکانی یان جموجۆڵەکانی لە ناوەوە و دەرەوەی سوریا یان چالاکیەکانی حەواڵەی پارە، یاخود دابینکردنی پشتیوانی لۆجستی.


ئومێد جاف ئەندامی ئەنجوومەنی سیاسیی هاوپەیمانی: هەڵبژاردنی كەركووك بۆ كورد مەترسیدارە\n:: AM:09:00:05/10/2019 \nئومێد جاف ئەندامی ئەنجوومەنی سیاسیی هاوپەیمانی نیشتمانیی لەم دیمانەیەی ''وشە''دا دووپاتی دەكاتەوە كە دەبێت كورد تانە لە یاسای هەڵبژاردنی تایبەت بە كەركووك بكات، لە كاتێكدا هێشتا دۆخی كەركووك ئاسایی نەبووەتەوە و ئەو هەڵبژاردنە پێچەوانەی دەستووری عێراقە. جاف رای دەگەیەنێت "كورد لە كەركووك لە بەردەم مەترسییەكی گەورەدایە و پێویستە لەو ناوچانە یەكهەڵوێست بین".\nئەنجامدانی هەڵبژاردنی ئەنجوومەنی پارێزگاكانی عێراق، كورد لە كەركووك بەرەو كوێ دەبات؟\nكورد لەو ناوچانە لە بەردەم مەترسییەكی گەورەدایە، ئەنجامدانی پرۆسەی هەڵبژاردنی ئەنجوومەنی پارێزگا لە كەركووك پێچەوانەی دەستوورە و نایاساییە.\nبۆچی پێچەوانەی دەستوورە؟\nكەركووك لە دوای پرۆسەی ئازادی عێراق، بەپێی حوكمڕانی ماوەی دەسەڵاتی كاتی لە سەردەمی بریمەر، بە ناوچەی جێناكۆك ناسێنرا. ئەم یاسایە جێبەجێ كرا تا ١٥-١٠-٢٠٠٥ و لە دەستووری عێراقدا بڕگەی یەكەمی مادەی ٥٣ و ٥٨ گواسترایەوە بۆ مادەی ١٤٠ و ١٤٣ و جێگیر كرا.\nئەو مادانە دەڵێت، دەبێت دۆخی كەركووك ئاسایی بكرێتەوە و سەرژمێری بكرێت، لە قۆناغی سێیەمدا ریفراندۆم ئەنجام بدرێت بۆ یەكلاكردنەوەی چارەنووسی.\nمەبەستت ئەوەیە كە لەم كاتەدا نابێ هەڵبژاردن ئەنجام بدرێت؟\nبڕیارێكی دادگای فیدراڵیمان هەیە لە ٢٨-٧-٢٠١٩ دەرچووە، دەبێ كەركووك دوو قۆناغی یەكەم تێبپەڕێنێت كە ئاساییكردنەوە و سەرژمێرییە، پاشان لە دۆخێكی ئاسایی و یاساییدا هەڵبژاردن و ریفراندۆم ئەنجام بدرێت.\nبەگشتیی دۆخی كەركووك چۆن دەبینن؟\nئێستە باری كەركووك نائاساییە، رای جیاوازی لەسەرە، بەشێك دەڵێن داگیر كراوە، چونكە دەوڵەتی عێراق بەهێز دەستی بەسەر ئەو شارەدا گرتووە، ئاشكرایە ئەنجامدانی سەرژمێریش لە دەسەڵاتی حكوومەتی عێراقدایە، ئەویش ئەو كارەی بۆ ساڵی ٢٠٢٠ و دوای ئەنجامدانی هەڵبژادن هەڵگرتووە، ئەمەش بە قازانجی كورد تەواو نابێت و رێژەی دەنگەكان گۆڕانكاری بەسەردا دێت.\nكەواتە باشترین بژاردە بۆ كورد چییە؟\nباشترین بژاردە ئەوەیە كورد تانەیەكی دەستووری لە یاساكە بدات، چونكە دەبێت باری كەركووك ئاسایی بكرێتەوە، دووپات بكاتەوە كە هەڵبژاردن لەم كاتەدا تەواو نایاسایی و نادەستوورییە.\nتانە لە یاساكە دراوە لە دادگای فیدراڵ بەڵام جارێ یەكلا نەكراوەتەوە، گریمانە عێراق ئەو هەڵبژاردنە هەر ئەنجام بدات لە كەركووك، كورد چی بەسەر دێت؟\nلە مادەی ٣٥ی یاساكەدا دەڵێت كاریگەری لەسەر چارەنووسی كەركووك نابێت، چونكە تەنیا پرسێكی كارگێڕییە، بەڵام من وەك خۆم وای نابینم، چونكە ئەوە ئەنجوومەنی پارێزگایە و دەسەڵاتی تەواوی دەبێت لە شارەكە، ئەگەر دەنگی كورد كەمی كرد، دەسەڵاتەكانیشی كەم دەكات.\nئەی چارەسەری ئەم دۆخە چییە؟\nیەكەم جار كورد تانەیەكی دەستووری لە یاسای هەڵبژاردن بدات و چاوەڕێی دادگای فیدڕاڵی بكات، چونكە پەرلەمانی كوردستان لە پەرلەمانی عێراق وەك لایەنێكی دەستووری وەسف كراوە، بۆیە مافی تانەدانی لەو یاسایە هەیە، ئەگەر ئەو هەڵبژاردنانە هەر ئەنجام دران، كورد بایكۆتی هەڵبژاردن نەكات و بە یەكلیست بەشداری بكات.\nوشە/دیمانەی رەوەز سەڵاح


خه‌باتمێدیا: رۆژى دووشه‌ممه ٩ى رێبه‌ندانى ١٣٩١ شاندێكى سه‌ركردایه‌تى كۆمه‌ڵه‌ى زه‌حمه‌تكێشانى كوردستان سه‌ردانى بنكه‌ى سه‌ركردایه‌تى سازمانى خه‌بات ى كوردستانى ئێرانیان كرد.\nله‌و دیداره دۆستانه‌یه دا چه‌ندین بابه‌تى سیاسی ناوچه‌كه و ئێران و كوردستان باس و ئاڵوگۆرى بیروراى له‌سه‌ر كرا. له‌دیداره‌كه‌دا وێراى....\nخه‌باتمێدیا: رۆژى دووشه‌ممه ٩ى رێبه‌ندانى ١٣٩١ شاندێكى سه‌ركردایه‌تى كۆمه‌ڵه‌ى زه‌حمه‌تكێشانى كوردستان سه‌ردانى بنكه‌ى سه‌ركردایه‌تى سازمانى خه‌بات ى كوردستانى ئێرانیان كرد. له‌و دیداره دۆستانه‌یه دا چه‌ندین بابه‌تى سیاسی ناوچه‌كه و ئێران و كوردستان باس و ئاڵوگۆرى بیروراى له‌سه‌ر كرا. له‌دیداره‌كه‌دا وێراى....\nكۆك بوون له‌سه‌ر هه‌ستیارى دۆخى بزووتنه‌وه‌ى رزگاریخوازانه‌ى كوردستان ، یه‌كێتى و یه‌كریزى نه‌ته‌وه‌یی و رێگه‌چاره و مكانیزمه‌كانى گه‌یشتن به یه‌كگرتوویی و هاوهه‌ڵوێستیه‌كى كوردستانى باسێكى تێروته‌سه‌لى له‌سه‌ر كرا و دوو هه‌یئه‌ت كاركردنى جیددى له‌هه‌مبه‌ر وه‌دى هاتنى ئه‌و ئامانجه‌یان به زه‌رورى و پێویسته‌یێكى هه‌نووكیی زانى.\nجێگه‌ى باسه شاندى كۆمه‌ڵه‌ى زه‌حمه‌تكێشانى كوردستان بریتى بوون له به‌رێزان، كاك ره‌زا كه‌عبى و كاك بیژه‌ن قوبادى و كاك جبره‌ئیل رۆسته‌مى ئه‌ندامانى كومیته‌ى ناوه‌ندى و هه‌روه‌ها كاك ئارام موده‌رِرِسی به‌رپرسی پێوه‌ندییه‌ه‌كانى كۆمه‌ڵه له هه‌ولێر.\nهه‌روه‌ها شاندى پێشوازى سازمانى خه‌بات بریتى بوون له به‌رێزان، كاك كامیل نورانى فه‌رد كارگێرى كومیته‌ى ناوه‌ندى، كاك بێهروز ئه‌رده‌لان و كاك عه‌لى به‌هرامى ئه‌ندامانى كومیته‌ى ناوه‌ندى و هه‌روه‌ها كاك به‌ختیار عه‌زیزى جێگرى كومیته‌ى ناه‌وندى .\nله كۆتایی دیداره‌كه‌دا له‌سه‌ر پێوه‌ندى و نزیكى و به‌رده‌وامى هاوكاریی دوولایه‌ن پێداگرى كرایه‌وه.\nڕێکه‌وت: 2013-01-29 15:58:57\nبه‌شی ( دیدارى نێوان سازمانى خه‌بات ى كوردستان و كۆمه‌ڵه‌ى زه‌حمه‌تكێشانى كوردستان )


مۆبایلی LG Velvet بە پڕۆسێسەری Snapdragon 765G و نرخی دەستپێکی 735$ ڕاگەیاندرا – کەی ئای تی ئێن\nچۆنێتی ناچالاک کردن و سڕینەوەی هەژماری تویتەر\nچۆنێتی نووسینی پیتە تایبەتەکان لەسەر سیستەمی ویندۆز 11\nبه‌منزیكانه یاری به‌ناوبانگی DiRT 4 بۆ سیسته‌مەکانی macOS وLinux به‌رده‌ست ده‌كرێت\nباشترین مۆبایلە هۆشمەندەکان بۆ ساڵی ٢٠١٦\nئینستەگرام تایبەتمەندییەکانی سێڵفی هاوشێوەی سناپ چاتی زیادکرد!\nسیدیا ئه‌پده‌یتی نوێی TSS Serverـی ڕاگه‌یاند بۆ پاشه‌كه‌وت كردنی فایلیSHSH + چۆنیەتی\nیه‌كێك له ئه‌په سه‌رنج ڕاكێشه‌كان بۆ سیسته‌می iOS\n4 تایبەتمەندی زۆرجیاوازی گالەکسی Note 9 لەگەڵ مۆبایلەکانی تری گالەکسی\nنێتفلیکس ١٠٠ ملیۆن بەشداربووی تێپەڕاند\nکۆمپانیای گوگڵ ڕایگەیاند کە ١ ملیار بەکارهێنەری کرۆم هەیە لەسەر مۆبایلە هۆشمەندەکان\nئەرک و کاری نوسەریی، نوسین وەکو نوسەرێکی سەرکەوتوو\nلە ڤیدیۆیەکدا مۆبایلی بلاکبێری Key2 دەردەکەوێت بە کامێرایەکی دوانی و تەختەکلیلێکی ڕاستەقینە\nلە وەشانی iOS 13 ـەدا ئەپڵ ڕووکاری سەکۆی CarPlay ـی نوێکردەوە و چەند گۆڕانکارییەکی ئەنجامدا\nوێنەی ئەپە نوێیەکانی Music و TV ـی وەشانی نوێی macOS 10.15 دزەیان پێکرا\nبەهۆی بەرنامەی F.lux چاوەکانت لە شاشەی کۆمپیوتەر بپارێزە!\nئێڵ جی 8, ئایار 2020\nمۆبایلی LG Velvet بە پڕۆسێسەری Snapdragon 765G و نرخی دەستپێکی 735$ ڕاگەیاندرا\nلە پاش بڵاوکردنەوەی نموونەی دیزاین و ژمارەیەک لە تایبەتمەندییەکانی، لە کۆتایدا مۆبایلی LG Velvet بە پڕۆسێسەری Snapdragon 765G و نرخی دەستپێکی 735$ ڕاگەیاندرا.\nکۆمپانیای LG ـی کۆری ویستی مۆبایلە نوێیەکەی لە مۆبایلەکانی دیکە جیاوازتر بکات، ئەویش بە دانانی دیزاینێکی نوێ بۆ کامێراکانی پشتەوەی مۆبایلی LG Velvet. مۆبایلی نوێی LG Velvet خاوەن ڕوونمایەکە بە قەبارەی 6.8 ئینج لە جۆری OLED بە ڕوونی +Full HD و نۆچێکی بچووکیش لەسەر ڕوونماکەی بوونی هەیە و کامێرایەکی 16 مێگاپێکسڵی لەسەر جێگیر کراوە، هەروەها خاوەن هەستەوەری ناسێنەرەوەی پەنجەمۆرە لە ژێر ڕوونماکەی.\nلە پشتەوە، خاوەن 3 دانە کامێرای دیزاین جیاوازە بە ڕوونییەکانی 48 و 8 و 5 مێگاپێکسڵ. هەروەها لە ناوەوە، بە پڕۆسێسەری Snapdragon 765G بەهێز کراوە و خاوەن ڕامی 8 گێگابایتی و بیرگەی 128 گێگابایتییە بە هەبوونی دەرچەی microSD، وە خاوەن پاترییەکە بە توانستی 4,300 ملی ئەمپێر و پشتگیری لە بارگاویکردنەوەی خێرای بە وایەری 30 واتی و بێوایەری خێرای 10 واتی دەکات.\nخاوەن بڕوانامەی IP68 ـە بۆ بەرگری لە بەرانبەر تۆز و ئاو، پشتڕاست کرایەوە کە پشتگیری لە بەرگی LG Dual Screen دەکات. وە خاوەن دەرچەی 3.5 میلیمەتری بیستۆکە.\nمۆبایلی LG Velvet خاوەن ڕەنگەکانی ڕەش و سپی و سەوز و پڕتەقاڵی تێکەڵاوە و نرخی نریکەی 735$ ـە، لە ئێستاوە بەردەستە بۆ کڕین بە شێوەی داواکاری پێشوەختە و لە ڕێکەوتی 15 ـی ئەم مانگەدا ڕەوانەی کڕیارە پێشوەختەکان دەکرێت و لە بازاڕەکانی کۆریای باشووردا بەردەست دەکرێت بۆ کڕین.\nسەرچاوە The VergeGSMArena\nتاگەکان ئێڵ جی LG LG Velvet بەرهەمی نوێ مۆبایل


وەک پێداچوونەوەی ٠٤:١٢، ٨ی ئایاری ٢٠١٦\n٥ بایت زیاد کرا ، ٤ years ago\nوەک پێداچوونەوەی ٠٤:٠٨، ٨ی ئایاری ٢٠١٦ (دەستکاری)\nوەک پێداچوونەوەی ٠٤:١٢، ٨ی ئایاری ٢٠١٦ (دەستکاری) (پووچەڵکردنەوە)\nلە ساڵی 1649دا دەریاوان "ئابڵ جانسۆن تاسمان" یەکەم ئەوروپی بو کە پێی نایە کەنارەکانی نیوزلاند.بە ھۆی کۆژرانی چەندین مەلەوانی پاپۆرەکەی جانسۆن بە دەستی مائوریەکان بۆ ماوەیەکی زۆر چیدی ئەوروپیەکان بەم دورگەدا نەھاتنەوە\nلە سەدەی نۆزدە کۆچکردنی ئەوروپیەکان بۆ نیوزلاند دەستی پێکرد.ئەمانە زۆرتر گروپ گەلێکی ئاینی بون کە لە [[سکۆتلاند]] و بەریتانیاوە ھاتبون.بە پێی رێکەوتنی حکومەتی بەریتانیا و مائوریەکان لە ساڵی 1840 ئەم وڵاتە بوە بەشێک لە ئیمپراتوَریەتی بەریتانیا.لە ساڵی 1856 یەکەم حکومەتی ئۆتۆنۆم لەم وڵاتەدا پێکھات و لە ساڵی 1876 دەسەڵاتی ناوەندی دەستی بە سەرانسەری ئەم وڵاتەداگرت.\nنیوزلاند لە ساڵی 1907 سەربەخۆیی راگەیاند بەڵام پۆستی رەمزی سەرۆکی حکومەتی بۆ شاژنی بەریتانیا ھێشتەوە. جێگری شاژن لەو وڵاتە سەرفەرمانداری گشتییە کە بە پێشنیاری سەرۆک وەزیر و بە دەنگی پەرلەمان ھەڵدەبژێردرێ.\nلە [[مێژوو]]دا نیوزلاند پێشەنگی نەھێشتنی جیاوزای رەگەزی بووە.ئەم وڵاتە یەکەم وڵاتی جیھان بووە کە مافی دەنگدانی ژنانی بە رەسمی ناسیوە ، بەڵام تا ساڵی 1919 ژنانی ئەم وڵاتە نەیانتوانی خۆیان بۆ پەرلەمان بپاڵێون.\nئابوری نیوزلاند پێشکەوتووە و روولەروو لە گەشەیە.رێژەی بەرھەمی ساڵی 2007 128.1 ملیار دۆلار بوە و داھاتی سەرانەشی لەم ساڵەدا 30234 دۆلار بوە .کە بەم پێیە بیست و ھەشتەمین وڵاتی جیھانە.\n== پلەو پێگەی نیوزلاند ==\nپلەو پێگەی نیوزلاند لە روی پێوانە جیھانیەکانی گەشەکردن و پێشکەوتن، بە پشت بەستن بە چەندین لێکۆڵینەوەی زانستی ئەمانەن:<br />\nوەرگیراو لە «https://ckb.wikipedia.org/wiki/تایبەت:MobileDiff/477723»


هەرێم پەیوەندى لەگەڵ پارێزگایەکى عێراق دەپچڕێنێت\nبڵاوبوونەوەى ئەنفلۆنزاى پەلەوەر\n2021.01.17 - 21:45\nبۆ رێگرى لە بڵاوبوونەوەى ئەنفلۆنزاى پەلەوەر هەرێمى کوردستان رێوشوێنى توند دەگرێتەبەر و پەیوەندى و هاتوچۆى لەگەڵ پارێزگایەکى عێراق وەستاندووە کە ڤایرۆسەکەى لێ بڵاوبووەتەوە.\nحسێن حەمەکەریم وتەبێژى وەزارەتى کشتوکاڵى هەرێم (17ى کانوونى دووەمى 2021) بە "ناس کورد" ى راگەیاند، تا ئێستا هیچ حاڵەتێکى ئەنفلۆنزاى پەلەوەر لە هەرێم تۆمارنەکراوە و رێوشوێنى پێویستیان گرتووەتەبەر بۆ رێگرى لە بڵاوبوونەوەى.\nوتیشى "هەموو لایەنەکانمان ئاگادارکردووەتەوە کە بە هۆشیارییەوە مامەڵە بکەن، لیژنەمان پێکهێناوە بۆ چاودێریکردنى رەوشى کێڵگە پەلەوەرییەکان و رێکارەکان توند دەکرێن".\nوتەبێژى وەزارەتى کشتوکاڵ باسى لەوەشکرد، بڕیاریانداوە پەیوەندى لەگەڵ سەرجەم ئەو ناوچانەى عێراق بپچڕێنن کە ڤایرۆسەکەیان لێ بڵاوبووەتەوە، لە ئێستاشدا تەنها پەیوەندى لەگەڵ پارێزگاى سەڵاحەدین پچڕێنراوە کە ڤایرۆسەکەى لێ بڵاوبووەتەوە.\nرۆژى هەینى پارێزگارى سەڵاحەدین ئاشکرایکرد، ئەنجامى پشکنینەکان دەریدەخەن کە هۆکارى لەناوچوونى دەیان هەزار مریشک لە کێڵگە پەلەوەرییەکانى قەزاى سامەراى باشورى پارێزگاکە بڵاوبوونەوەى ئەنفلۆنزاى پەلەوەر بووە.\nوتەبێژى کازمى: والى هەرێمى کوردستانى داعش کوژرا\n2021.01.28 - 22:10\nهەڵوێستێکی نوێی ئەمەریکا لەسەر دانووستانەکانی هەرێم و بەغدا\n2021.01.28 - 20:40\nبایدن بە نهێنى پەیوەندى بە ئێرانەوە کردووە بۆ گەڕاندنەوەى ڕێککەوتنى ئەتۆمى\n2021.01.17 - 15:31\nلیژنەى دارایى: تێپەڕاندنى بودجە بەستراوە بە ڕێککەوتن لەگەڵ هەرێم\n2021.01.27 - 10:02


نهێنی نەبوون بە زاوا لەیەكەم شەوی هاوسەرگیریدا\nهەواڵی / 1/1/2018 3025 جار بینراوە\nپڕۆسەی چوونە كەژاوەی هاوسەرێتی، دەبێتە یەكەم قۆناغی گۆڕانكاری لە نێوان كچان و كۆڕاندا، كە بۆ هەندێك كەس دەبێتە شەوی سوری هەنگوینی و هەندێكی دیكەش دەبێتە ناخۆشترین شەوەكانی، كە ئەمەش بەهۆی ترسانە لە كرداری جوتبون.\nئەمەش بە چەند هۆكارێك دیاری دەكرێت، گرنگترینیان لای كۆڕان ئەوەیە، كە پێشتر بە هەڵە هەندێك بیروبۆچونی لەوبارەیەوە بیستوە، لەگەڵ ئەوەشدا زاوا یەكەمین ئەزمونی پڕۆسەی جووتبون پەیڕەو دەكات، هەندێك جاریش نەبوونی هۆشیاری سێكسی لای تاكی نێر ئەم كاریگەریە بەجێ دەهێڵێت.\nبۆ كچانیش ئەوەی بۆ كۆڕان باسكرا ڕاستە لەگەڵ بوونی دوو هۆكاری دیكە، كە كچان لە پڕۆسەی یەكەمی سێكس دەترسن، چونكە لادانی پەردەی كچێنی لە داهاتووی ژیانیدا دەبێتە قسە و قسەڵۆكی نێو كەسوكاری هەردوولا.\nبە وتەی پسپۆڕانی بواری دەرونی، ئەم هۆكارانە بۆ هەردوو ڕەگەز وادەكەن، كە زاوا لەكاتی یەكەم شەوی هاوسەرێتیدا نەتوانێت ئەم پەردەیە لابدات لەبەر دروستبوونی ترس و شڵەژانی دەرونی، هەندێك جاریش مەتاتی و توندی پەردەی كچێنیش بەشدارە لەو پڕۆسەیەی نەبوون بە زاواییەدا.\nهەر بە وتەی دەرونناسان، بۆ چارەسەری ئەم گرفتە مادام تێكچونی دەرونی و ترسان كاریگەری لەسەر دادەنێت پێویستە لەسەر خزم و كەسوكار و هاوڕێ و دۆستانی هەردوولا، ئەو بەئەنجام گەیاندنی پڕۆسەیە زۆر بەهەند وەرنەگرن، تاكو هەدووكیان بەدور بن لە شڵەژانی دەرونی.\nسەرزەنشتكردنی زاوا ڕەنگە بەهۆكارێكی گرنگ بێت، كە زاوا دوچاری ئامێر خاوبونەوە بكات، بەمەش شتێكی ترسناك و هەڕەشە ڕوو لە ژیانی ژن و مێرد دەكات.\nخاوبوونەوەش دوو جۆری هەیە: (ئەندامی و دەرونی)یە، دەرونیەكەی دەگەڕێتەوە بۆ حاڵەتی مێشك، بەجۆرێك، كە زاوا لەكاتی ئەو پڕۆسەیەدا بەلایەوە گرنگە سەركەوتو و زاڵبێ، گەر خۆی لە ناخەوە باوەڕی وا بێت، كە لەم كارەدا سەردەكەوێ!!\nخاوبونەوەی ئەندامی: بوونی كێشەیە لەجەستەی زاوا، كە ناكرێت زۆری لێبكرێت بۆ گەیشتن بەو پڕۆسەیە تا ئەو كاتەی كەسەكە سەردانی پزیشكی تایبەت دەكات بۆ بەداواداچوون لەسەر كێشەكەی.


نووچە نێت | ڕاستگۆیی بێ لایەنی| سه‌رۆكى كۆمه‌ڵه‌ى چاپخانه‌كان: پۆسته‌ر و فلێكسى هه‌ڵبژاردنه‌كان له توركیا و ئێران ده‌كرێت\nSeptember 2021 28 - 17:28:38\nعومه‌ر زۆرباش سه‌رۆكى كۆمه‌ڵه‌ى چاپخانه‌كانى كوردستان له دیمانه‌یه‌كى نوچه‌نێت باس له كێشه‌ى چاپخانه‌كانى كوردستان ده‌كات و ره‌خنه‌ى ئه‌وه ده‌گرێت كه له‌لایه‌ن حكومه‌ته‌وه هاوكارى چاپخانه‌كان ناكرێت تا كاریان زیاتر بێت، بۆیه به گوته‌ى ئه‌و پرۆگرامى خوێندن له ده‌ره‌وه چاپ ده‌كرێت كه هه‌ڵه‌ى تێده‌كه‌وێ. جیا له‌مه‌یش زۆرباش ئاشكراى ده‌كات زۆربه‌ى كارى پۆسته‌ر و فلێكسه‌كانى هه‌ڵبژاردنى ئه‌م جاره له توركیا و ئێران كراون.\nلەگەڵ قەیران و ئەو رەوشەی دووساڵە بەسەر کوردستان داهاتووە، کاریگەری چی بەسەر چاپخانەکانەوە هەبووه؟\nکارکردن لە چاپخانەکانی کوردستان جیاوازیەکی زۆری هەیە، لەگەڵ وڵاتانی دیکە و دەوروبەر. یەکێک لەوانە ئەگەر بتەوێت پێداویستییە سەرەتاکانی چاپخانە بکڕیت یاخود ئامێرێك بکڕیت حکومەت ١٤٪ لە کڕینی پارەکە دەداتەوە خاوەن چاپخانەکە، بەڵام لای ئێمە لەوانەیە ١٤٪ بەس گومرگەکەی بێته سه‌ر. لەبەر ئەوە ئەو کێشە داراییە کاریگەرییەکی زۆری لەسەر چاپخانەکان هه‌بووه. هۆکاری دووەم ئەو بارە ناهەموارەی کە بەسەر هەرێمی کوردستان داهاتووە بەهۆی بِڕینی مووچە و ئەو شەڕەنگێزیانەی کە له ساڵانى رابردوودا بەرۆکی گرتووین ئەوەش کاریگەرییان زۆر هەیە لەسەر چاپخانەکان. سێیەم لەکاتی هەڵبژاردنەکان بە تایبەت ئێستا زۆر بەداخەوە حکومەت هانده‌رى ئەوە نەبوو کە چاپخانە ناوخۆییەکان بەکار بێت. كه‌چى ئەو رێگەپێدەری ئەوە بوو کە ئەو كارانە لە چاپخانەكانى دەرەوە بكرێت، لەگەڵ ئەوەی ئەوانەى خۆمان کرێ شوێنەکان دەدەن و باج دەدەن و سەرەڕای ئەوەش کارمەندی بێگانە رادەگرن، لەگەڵ ئەوەشدا زۆرینە پۆستەر و فلێکسەکان و کارتەکانیان لە تورکیا و ئێران کرد.\nچەند چاپخانە لە هەرێمی کوردستان هەیە؟\nئامارێکی تەواو روون لەبەر دەست نییە، بە هۆی ئەوەی لە ساڵانی رابردوودا ئەو سەرژمێرییەی کە کراوە جیاوازییەکی زۆری هەیە، ئێستا بەو پێوەرەی کۆمەڵەی چاپخانەکان بێت نزیکەی سەرووی هه‌زار چاپخانە بوونی هەبێت، بە هەموو شێوەکانی.\nبەشێوەیەکی گشتی چاپخانەکان گەشەیان کردووە، کە پێدوایستی ناوخۆ دابین بکەن؟\nچاپخانەکان گەشەیەکی زۆر زۆریان كردووه ، ئەگەر بێت و بەراورد لەگەڵ چەند ساڵی رابردوو بکەین زۆر لە پێشکەوتندان. تەنانەت چەندین جار لەگەڵ وەزارەتی پەروەردە دانیشتووین، وتوومانە ئەو کتێبانەی ساڵانە چاپ دەکرێت بۆ قوتابخانەکان ره‌وانه‌ى دەرەوەی مەکەن بە ئێمەى بسپێرن، وتیان ئێوە پێتان ناکرێت، تەنانەت گووتمان ئێوە کارەکانمان پێبدەن ئێمە گرێبەست لەگەڵ چەندین چاپەمەنی ناوخۆ رێک دەخه‌ین، باشترین ئامێر و باشترین پێداویستی دابین ده‌كه‌ین. تەنانەت گووتمان هەر هەڵەیەک لە دیزاین هەبێت چاپخانە ئامادەیە بە کەمترین خه‌رجی هەڵەکەی چاک بکاتەوە. بەڵام ساڵانی رابردوو کاتێك کتێبەکان کە بای چەندان ملیار دۆلار بوو هەڵەی تێدا بوو هەموو سووتان و فرێدران. گەر لەناوخۆدا بووایە ئه‌وا دیزاینەکه‌ی دەگۆڕدرا.\nچه‌ندان جار داوامان كردووه\nپڕۆگرامى قوتابخانه‌كانمان پێ بدات چاپى بكه‌ین\nبەر لە کۆرۆنا ژمارەیەکی زۆر کتێب رەوانەی ئێران دەکران بەهۆی هەرزانی نرخی چاپکردن، ئەمە چەند ژیانی بە ئێوە گەیاندووە؟\nهەر چاپەمەنیەک بچێتە دەرەوە بێگومان کاریگەری زۆری بۆ ئێمه هەیە، بزانە چاپخانەیەک دەکوژی بە چەندان کارمەندەوە. خاوەن چاپخانە باج و گومرگی لەسەرە. تۆ دێی دەست لە گیرفانی ده‌نێى و قوڕگیشی دەگری و سەرەوەتەکەی دەبەیتە دەرەوە، ئەوەش کاریگەری زۆری هەیە. ئێمە ناتوانین پێشبرکێی تورکیا و ئێران و سعوودیه بکەین لەبەر ئەوەی ئەوان سیستەمێکی نێودەوڵەتی پەیڕەو دەکەن. نەک تەنیا لەبواری چاپخانە بەڵکو لەبواری وەبەرهێنانیش. بۆ نموونە من ئامێرێکم هێنابوو یەکەم بوو لە هەموو رۆژهەڵاتی ناوەڕاست، تایبەت بە هەڵبژاردن، هێنام بەلای کەم حکومەت دەبووایە هاوکاری ماددیەکەم بکات. تەنانەت دەستخۆشیشی بە رەوا نەزانی، ئەوەیە ئێمە ناتوانین ركابه‌رى وڵاتان بکەین.\nپێداویستیەکان لەکوێ هاوردە دەکرێت؟\nپێداویستیەکانی چاپەمەنی بە زۆرینەی ئێستا کە لەناو شەقامەکان دەست دەکەوێت زۆرینەیان لە وڵاتی چین و تورکیاوە دێت بەشێکی کەمیشی لە وڵاتی ئێرانەوە دێت.\nنەمانی رۆژنامەی چاپکراو چەند کاریگەری لەسەر چاپخانەکان هەیە؟\nرۆژنامە لەبەر هۆکاری سۆشیال میدیا چاپکردنی کەمتر بووە، ئەوه‌یش کاریگەری زۆری له‌سه‌ر چاپخانه‌كان هه‌یه.\nگەر بمانەوێت چاپخانەیەك دابنێین پێویستمان بە چەند سەرمایەیە؟\nناتوانین سەرمایەکی تەواو پێشنیار بکەین بۆ دانانی چاپخانەیەک، رەنگە بە 10 ملیۆن دۆلار نەتوانی ئەو چاپخانەی کە دەتەوێت دایبنێیت، بەڵام رەنگە بە نیو ملیۆن دۆلار چاپخانەیەكى ئاسایى دابنێیت، ئەوە دەگەڕێتەوە سەر ئه‌و کاره‌ی ئەو چاپخانەیە کە دەیەوێت بیکات، چونکە ئێمە بەس باسی رۆژنامە و نامیلکە ناکەین باسی چاپەمەنی سەر کارتۆنەکانمان هەیە، کە ئامێری تایبەتی هەیە. باسی چاپی سەرقوتووی ئاوە تەماتە یاخود خواردنەوە گازییەکان و شیرنەمەنی دەکەین ئەوانە هەموو ئامێری تایبەتیان دەوێت سەرمایەی تایبەتیان دەوێت.\nئێمه وه‌ك خاوه‌نى چاپخانه‌كان داوا ده‌كه‌ین باجمان له‌سه‌ر كه‌م بكرێته‌وه، بۆئه‌وه‌ى بتوانین په‌ره‌ى زیاتر به‌كاره‌كانمان بده‌ین.


ئایا ئەوەی لە ڕۆژانی ڕابوردودا لە ئەفغانستان ڕویدا چیمان پێدەڵێت دەربارەی ئەمریکا؟ بێگومان پرسیارێکی وەھا چەندین جۆر لە وەڵام لە خۆی دەگرێت. وەڵامی ئایدەلۆژی، وەڵامی سیاسی، وەڵامی لایەنگریی، لە گەڵ وەڵامی زانستی یان واقیعی. بۆ ھەندێک ئەمریکا شکستی ھێنا. بۆ ھەندێکی تر نەک تەنھا لە ئەفغانستان شکستی نەھێنا بەڵکو لە ئاستی دونیادا لاوازبوە. لای ھەندێکی تر گۆڕانکارییە لە بایەخ و ڕۆڵی ئەمریکا.\nبا سەرەتا لە ناوەوەی ئەمریکا دەست پێبکەین. بڕیاری کشانەوەی ئەمریکا لە ئەفغانستان ٧٠% خەڵکی ئەمریکا پشتیوانی دەکەن. لە ئەمریکایەکی ئەمڕۆدا، کە بە دەست جەمسەرگیریی و نەیارێتی یەکترەوە دەناڵێنێت، ھیچ پرسێکی تر نیە ٧٠% ئەمریکاییەکان کۆک بن لە سەری. ئەم ڕێژە زۆرەی پشتیوانی گەلێک ھۆکاری ھەیە.\nبەڵام دەرئەنجامی دیاری ئەوەیە کە ھیچ پارتێکی سیاسی نیە کە بتوانێت دژایەتی بکات. بە تایبەتی لە سیستەمی سیاسی ئەمریکیدا کە بەردەوام ھەڵبژاردن لە ئارادایە، نەک تەنھا چوار ساڵ جارێک بەڵکو ھەموو دوو ساڵ جارێک. بە جۆرێک ئەندامێکی کۆنگریس زۆربەی زۆری وزە و کاتی بۆ کەمپەینی بەردەوامە.\nھۆکاری پشتیوانی نەکردنی خەڵک، دۆخی ناوەوەی ئەمریکایە، کە ئەمریکاییەکان ھەست دەکەن، ئەمریکا پێویستی بە ئەوەیە ئاوڕ لە ناوەوەی خۆی بداتەوە لە بڕی ئەوە ھەوڵی باشترکردنی وڵاتانێک بدات کە زۆرینەی ئەمریکاییەکان نازانن لە کوێی دونیادایە.\nبەڵام پاڵنەری سەرەکی ئەوەبوو کە دەمێکە ئەمریکا و نوخبەی واشنتۆن گەشتونەتە ئەو باوەرەی کە ھەوڵەکانیان لە ئەفغانستان ھیچی لێ سەوز نابێت. دۆناڵد ترەمپ بڕیاری کشانەوەی دا، ژمارەی سەربازەکانی بۆ ٢٥٠٠ سەرباز کەمکردەوە. بۆ ئامادەسازی ئەم پرسە بەبێ پرس و ڕاوێژی حکومەتی ئەفغانی کەوتە دانوستان لە گەڵ تالیباندا. بۆ ئامادەکاری دانوستان، ئیدارەی ترەمپ عبدالغنی برادەر کە لە نزیک کابول دەستگیرکرا، لە بەندیخانە ڕزگارکرد. برادەر زاوای مەلا عومەرە و زاوا پێگەیەکی گرنگی ھەیە لە ھەناو ئەم ڕێکخراوانەدا.\nنەک تەنھا ئەو بەڵکو ٥٠٠٠ گیراوی تریش ڕزگارکران.\nلە ڕێککەوتن لە گەڵ ئەمریکادا تالیبان پەیمانی داوە کە داڵدەی ھیچ بیانییەک نەدات، مەترسی بۆ سەر ھیچ لایەک دروست نەکات، ھەڵوێستی بەرامبەر ئافرەتان بگۆڕێت، ببێت بە ھێزێکی کۆنزێرڤەتیفی ئەفعانی. تالیبان لە ژێر فشارێکی گەورەدایە بۆ ئەوەی نیشانی بدات کە ئەم پەیمانانە دەباتە سەر. ئەم ڕۆژانە بۆ نیشاندانی بوارنەدان بە ئیسلامییە دەرەکیەکان ئەبو عومەری خۆراسانیان لە بەندیخانەی پۆلی چەرخی دەرھێنا و کوشتیان.\nئەم ڕێککەوتنە لەلایەن ھێزە ئیسلامییەکانی ترەوە وەھا دادەنرێت کە وەرچەرخانە بەرەو ناسیونالیزم، وەک داعش لە ڕەخنەیدا لە تالیبان.\nبەم پێیە ئەمریکا لە ئەفغانستان دەمێکە گەشتبوە ئەو باوەڕەی کە ھیچی پێناکرێت. لە ھەمانکاتدا دەمێک بوو گەشتبوە ئەو دۆخەی کە دەبێت شەڕی ناکۆتا کۆتایی پێبھێنێت. لە ئەفغانستان بەبێ ڕێککەوتن لە گەڵ تالیباندا ئەگەر بکشایەتەوە، ئەوا ئەگەری شەڕی ناوخۆ لە ئارادابوو.\nھەرچەندە ئەمریکاییەکان بڕوایان وەھابوو، یان خۆیان وەھا فریودابوو کە حکومەتی ئەفغانی چەند مانگێک بەرگە دەگرێت و پاشان زستان دێت و ئیتر بواری شەڕ نابێت. بەڵام وەک شارەزایانی ئەفغانستان ئاماژەی پێدەدەن، ھەمیشە لە نێوان لایەنەکانی شەڕدا ڕێککەوتن و بازرگانی و بەرژەوەندی ھەبوە. بۆیە بە نەمانی پشتیوانی ئەمریکی و دۆلاری ئەمریکی ھیچ بەھانەیەک نەماوە بۆ چەکدارانی حکومەت شەڕ بکەن. شەڕ لە ئەفغانستان جۆرێکە لە پیشە و بازرگانی.\nئەم کەلتوری بە بازرگانیکردنەی شەڕ سی ئای ئەی ھێندەی تر تۆخی کردەوە. یەکێک لە میتۆدە باوەکانی سی ئای ئەی بۆ مامەڵەی لە گەڵ نوخبەی سیاسی وڵاتانی تردا، کڕینە. ئەمە لە عێراق لە ٢٠٠٣ وە بە چڕی بەڕێوە دەچێت. کەم سیاسی عێراقی ھەیە گونییە پارەی لە سی ئای ئەی وەرنەگرتبێت لە بەرامبەر خزمەتێکدا. سی ئای ئەی لە لایەک وەھا دەبینێت کە ئەم نوخبەیە نیشتمانی و نەتەوەیی و دەوڵەتی نین، بەڵکو خۆپەرستن و تەنھا ئامانجی خۆیان لە لاگرنگە. بەڵام دەرئەنجامی ئەم مامەڵەیە ئەوەیە، سی ئای ئەی تەنھا بەرتیل و دیاری بە سیاسییەکان نادات، بەڵکو گەندەڵیان دەکات و چاوپۆشی لە بەردەوامییان لە گەندەڵی دەکات. ئەوەی ئەمە تۆخ دەکاتەوە ئەو سیستەمە ئالۆزەیە کە بە دوانەی سەربازی و پیشەسازی ناسراوە military industrial complex. کاتێک حکومەتی ئەمریکی ملیار ملیار دۆلار خەرج دەکات، ئەوا ئەوانەی سودمەندن لێی لە ڕێگای سیستەمی لۆببیکردنی ئەمریکییەوە بە ملیونان دۆلار لۆبی بۆ دەکەن و نوخبەی ناو وڵات گەندەڵ دەکەن. بە دۆلارکردنی ھەموو شتێک ھەر ھێندە بڕ دەکات ھەتا دۆلارەکان بەردەوامییان ھەیە، پاشان درێژەی نابێت. ڕەنگە شەرڤانەکانی ڕۆژئاڤا تاکە ھێزبن کە داوای پارە ناکەن لە ئەمریکا.\nبەڵام با بگەڕێیینەوە سەر پرسیارەکەمان، ئایا کشانەوەی ئەمریکا نیشانەی لاوازبونیەتی؟ ئەگەر لە ئاستێکی فراواندا بیری لێبکەینەوە، بەڵێ.\nلاوازبونی رێژەیی ئەمریکا، دەرئەنجامی سەرقاڵی بە شەڕی ناکۆتای تیرۆر و بواردان بە ھەڵکشانی ئەوانیتر و پەرتبونی کۆمەڵگای ئەمریکییە لە ناوەوە. بەڵام سەرباری ھەموو ئەمانە ئەمریکا ھێشتا بەھێزترینە لە دونیادا. ئەوەی گرنگە بۆ ئەوەی لە ئەم پرسە تێبگەین ئەوەیە کە تاک جەمسەری دیاردەیەکی زۆر دەگمەنە لە مێژویی جیھاندا. سی ساڵی ڕابوردوو کە ئەمریکا تیایدا تاکە زلھێزی دونیابوو، ساتەوەختێک بوو کە مرۆڤایەتی لە چەند ھەزار ساڵی ڕابوردودا بە خۆیەوە نەدیوە. مێژوی مرۆڤایەتی ھەمیشە مێژوی ململانێی زلھێزەکان بوە. بۆیە گەڕانەوە بۆ دۆخی ململانێی زلھێزەکان دۆخێکی ئاساییە، نەک نا ئاسایی.\nئایا ئەمریکا دەیەوێت بەھێزبێتەوە، یان گڵۆڵەکەی کە کەوتوەتە لێژی ڕایبگرێت؟ بەھێزبون و لاوازبون ڕێژەییە. بۆ نمونە گەر ئەمریکا لە دۆخی خۆیدا بوەستێت و چین ھەڵکشێت، ئەوا ئەمریکا لاواز دەبێت.\nلاوازبونی ئەمریکا و سەرقاڵبونی زیاتری بە خۆیەوە و کەمکردنەوەی بایەخی بە دەرەوە کاریگەری ڕاستەوخۆی لە سەر ھەموو دونیا دەبێت. یەکێک لە ئەو بوارانەی کە زیانی پێدەگات ئەوەیە کە چیدی ئەمریکا وەک جاران بڕە و بە دەزگا لیبرالەکان و بەھاکان و کۆمەڵەکان نادات. وەک جۆن مێرشمایەر پێمان دەڵێت، ھەناردەکردنی دیموکراسی و لیبرالیزم تەنھا کاتێک دەبێت کە ئەمریکا تاکە جەمسەر بێت. بەبونی ڕکەبەری ئەمریکا دەگەڕێتەوە بۆ دۆخی ھاوسەنگی ھێز.\nڕەھەندێکی تری پرسی ئەفغانستان لە دۆخی نێودەوڵەتی ئەمڕۆدایە. لە کاتێکدا کە ئەمریکا دەکشێتەوە، ئەو وڵاتانەی کە ناچارن یان خوازیارن ئەو بۆشاییە دروستبوە پڕ بکەنەوە، ناتوانن بە دژایەتی ئەمریکا بەکاری بھێنن. ھەریەکە لە چین و ڕوسیا و پاکستان و وڵاتانی تر، ناتوانن و نایانەوێت تالیبان بە ئاراستەیەکدا بەرن کە ببێتە لانکەی تیرۆر یان مەترسی لە سەر وڵاتانی تر، چونکە مەترسی سەرەکی خۆیان لە ھەمانشتە کە ئەمریکا لێی دەترسێت. لە لایەکی ترەوە، وڵاتێکی وەک چین، کە سنورێکی ٩٠ کیلۆمەتری شاخاوی سەختی لە گەڵ ئەفغانستاندا ھەیە، ناچارە ھاوکاری دارایی تالیبان بکات ھەتا لە بەرامبەردا ئەویش داڵدەی چینیە تورکمانەکان نەدا کە دژ بە چین شەڕ دەکەن. ئەم ترسە بۆڕوسیاش ڕاستە.\nئەمریکا بە شێوازێکی خراپ دەستبەرداری ئەفغانستان بوو. بەڵام ململانێی ئەو وڵاتە ھەر دەمێنێت. ئەفغانستان زۆرینەی زۆری خەڵکەکەی لە گوندەکاندا دەژین، بە زۆری دابڕاون لە دەسەڵات و ھیچ ھاوکاریی و خزمەتگوزارییەکیان پێناگات. ئەم خەڵکانە سەرەتا پشتیوانی کۆمیونیستەکانیان کرد، پاشان موجاھیدەکان، ئەمڕۆش تالیبان. ئەم خەڵکانە بێباکن لە بونی حکومەت، چونکە ھیچ سودێکی بۆیان نیە.


سعوودیە شاری the line دروست دەكات كە 100% پشت بە وزەی پاك دەبەستێت\n:: AM:10:59:11/01/2021 \nلە چوارچێوەی ئەو پڕۆژە ستراتیجییەی "نیۆم" كە سعوودیە بۆ پەرەپێدانی بواری گەشتوگوزار و بازرگانی دەستی پێ كردووە، شارێكی نوێ دادەمەزرێت كە بە the line ناسراوە و 100% پشت بە وزەی پاك دەبەستێت.\nشازادە محەمەد بن سەلمان جێنشینی پاشای سعوودیە یەكێك لە گرنگترین پڕۆژەكانی ئەو وڵاتەی كردەوە كە بە the line ناسراوە و لە ناوچەی نیۆم دروست كراوە. ئەو پڕۆژەكەی بە شۆڕشێكی نوێی شارستانی هەژمار كردووە كە مرۆڤی خستووەتە ئەولەیەتی هەموو شتێكەوە.\nدەكرێ مرۆڤ لە سروشتێكی زۆر پاكدا بژیت و دووبارە شار پێناسە بكاتەوە.\nئەو باسی لە ژینگە كرد كە دەكرێ بەو واتایە سوودی لێ وەرگیرێت كە شاری پێشكەوتووی تێدا بنیات بنرێت و جیاواز بێت لەو شارانەی لە رابردوو دروست كراون كە مایەی تێكدانی ژینگە بوون. ئەمجارە بە پێچەوانە بە تەكنەلۆجیای سەردەم و هۆشی دەستكرد، دەكرێ مرۆڤ لە سروشتێكی زۆر پاكدا بژیت و دووبارە شار پێناسە بكاتەوە.\nبەگوێرەی ئەلعەرەبیە ئەو ئاماژەی بە قوربانیانی رووداوەكانی هاتوچۆ كرد و گوتی، بۆ دەبێت ساڵانە یەك ملیۆن كەس بەهۆی رووداوەكانی هاتوچۆ بمرن و بۆ دەبێت تەمەنی مرۆڤ بۆ شتی خراپ بە فیڕۆ بچێت.\nشاری the line بە شارێكی ملیۆنی هەژمار دەكرێت كە 170 كیلۆمەتر درێژە و 95% لە سروشتی ناوچەی نیۆم دەپارێزێت. لەو شارەدا هیچ شەقام و هیچ جۆرە ئۆتۆمبێلێك نییە و هیچ شتێك لەو شارە سوودی لێ وەرناگیرێت كە ببێتە هۆی پیسبوونی ژینگە.\nدانیشتووانی شاری the line بە پێنج خولەك پیادەڕەوی دەتوانن پێداویستییەكانی خۆیان دابین بكەن.\nدانیشتووانی شاری the line بە پێنج خولەك پیادەڕەوی دەتوانن پێداویستییەكانی خۆیان دابین بكەن. خەرجییەكانی ژێرخانی ئەو شارە 30% كەمترە، بەڵام كوالێتییەكەی 30% زیاترە و بە رێژەی 100% لە وزەی پاك سوود وەردەگیرێت.\nلەو شارەدا تەواوی گرووپ و كۆمەڵگە جیاوازەكان بەشێوەیەكی ئەلیكترۆنی پێوەندییان لەگەڵ یەكتردا هەیە، سەرووی 90%ی ژێرخانی ئاوەدانكردنەوەی شارەكە پێوەندی بە تەكنەلۆجیای زانیارییەوە دەبێت.\nئەم پڕۆژەیە بە پشتبەستن بە وزەی پاك خۆی لەگەڵ ئەو ئامانجە گونجاندووە كە بۆ بنیاتنانی پڕۆژەی ستراتیجی نیۆم پلانی بۆ داڕێژراوە.\nلە مانگی تشرینی یەكەمی ساڵی رابردوو كۆمپانیای نیۆم بە فەرمی ئەوەی بڵاو كردەوە، بنكەی سەرەكی خۆی لە ریازەوە بۆ ناوچەیەك لە باكوری سعوودیە گواستووەتەوە، بۆ ئەم كارەشی مۆڵەتی وەرگرتووە كە دەكرێ لەو رێیەوە پەرەی زیاتر بە پڕۆژەكە بدات.\nپڕۆژەی نیۆم راستەوخۆ لە لایەن محەمەد بن سەلمان شازادەی جێنشینی سعوودیەوە سەرپەرشتی دەكرێ. ئەو شارە ئۆتۆماتیكییە، تێیدا دەتوانین سەیری هەموو شتێك بكەین و یەك كۆمپیوتەر دەتوانێ تێبینی هەموو تاوانێك بكات، بێ ئەوەی پێویست بكات راپۆرت بنووسرێ، ئەوە شارێكە دەتوانرێ جووڵەی هەموو هاووڵاتییان بخاتە ژێر چاودێرییەوە.\nنیۆم بە بیابانی وشك و برینگ دەورە دراوە،\nنیۆم بە بیابانی وشك و برینگ دەورە دراوە، بەو حاڵەشەوە حكوومەتی سعوودیە نەك هەر دەیەوێ شارەكە بكاتە بازاڕێكی گەورەی بەرهەمی كشتوكاڵی، بەڵكو بەنیازە لە رێی هەوری دەستكردەوە رێژەی باران بەرز بكاتەوە و كەشی شارەكەش فێنك بكاتەوە. سعوودیە ئامانجیەتی نیۆم خۆشترین شاری دنیا بێ بۆ ژیان، بۆ ئەوەش چوارچێوەیەكیان داناوە 13 ستانداردی جیهانی لەخۆ دەگرێ كە لەسەر ئاستی دنیا بۆ شارێكی خۆش لەبەرچاو دەگیرێن.\nنیۆم هاوسنووری ئوردن و میسرە و رێ بە خواردنەوەی كحوول و ژنی قژ ڕووت دەدرێ، هەرچەند لە دۆكیۆمێنتەكانی حكوومەتدا باس لەوە دەكرێ كە دادوەرانی نیۆم لە چوارچێوەی شەریعەتدا كاری خۆیان دەكەن، بەڵام پلانێكی تریش هەیە وەك شارەكە وەك وڵاتێكی نیمچە سەربەخۆی لێ بێ، بۆ ئەوەی وەك سووكایەتی بە وڵاتێك لە قەڵەم نەدرێ كە مەككە و مەدینەی تێدایە.\nلە داهاتوودا سوودێكی زۆری ئابووری بە سعوودیە دەگەیەنێت\nمحەمەد بن سەلمان یەكێك لەو كەسانە بووە كە هەوڵی داوە جیاواز لە شازادە و پاشاكانی پێشتری سعوودیە وڵاتەكەی لە چەقبەستوویی رزگار بكات و بەرەو دنیای دەرەوە بیكاتەوە. هەرچەندە تا ئاستێك دژایەتی محەمەد بن سەلمان كراوە، بەڵام ئەو سوورە لەسەر پڕۆژەكانی و پێی وایە لە داهاتوودا سوودێكی زۆری ئابووری بە وڵاتەكەی دەگەیەنێت و ناكرێ تاهەتایە وڵات هەر چاوی لە داهاتی نەوت بێت.


٦٩هەمین ساڵڕۆژی لە دایکبوونی رێبەر ئاپۆ لە هەموو مرۆڤایەتی و گەلانی ئازادیخواز بە تایبەت گەلی کورد و شەڕڤانانی ئازادی، کە لە خۆڕاگری سەردەم لە عەفریندا بۆ ئازادی و پاراستنی نرخە مرۆڤایەتیەکان تێدەکۆشن پیرۆز دەکەین.\nلەدایکبوونی رێبەر ئاپۆ بۆ کورد و کوردستان بووە ژیانەوە و ڕۆژی تێکۆشان بۆ ئازادی و سەلماندنی هەبوونی نەتەوەی کورد و هەموو گەلانی بندەستە. ئەو نرخ و بەهایانەی کۆمەڵگای ئەخلاقی و سیاسی کە بە زاڵبوونی سیستەمی دەسەڵاتداری بە سەر گەلان کاڵببوونەوە،” رێبەر ئاپۆ” زیندووی کردەوە و بە بیر و فەلسەفەی ئازادی و دیموکراسی رێبازی بەرخودانی خولقاند و بە پاراستنی ئەخلاق و ئیدیۆلۆژی، خاوەندارێتی لە بەها پیرۆزە مادی و مەعنەویەکانی کۆمەڵگا کرد و تێکۆشانی خۆی وەک بنەما دیاری کرد. لە سەر ئەو بنەمایەش ئەوەی روون کردەوە کە خاوەندارێتی لە نرخ و ئەرکە مێژووییەکان، هەڵوێستی مرۆڤی ئازادە. رێبەر ئاپۆ تێکۆشان لە پێناو ئازادی و بەرابەریی ژن و پیاوی کردە بنەمای سەرجەم تێکۆشانەکان. لە کەسایەتی هەزاران تێکۆشەری ئازادییدا وەک زیلان، بێریتان و ساراکان ئەوەی ئاشکرا کرد کە لە راستی دا ژنی ئازاد کێیە و پێویستە چۆن بژی.\nرۆژی ١٥ی خاکەلێوە هاوکات رۆژی دامەزراندنی پارتی ژیانی ئازادی کوردستانە. بەو بۆنەیەوە ١٤هەمین ساڵڕۆژی دامەزراندنی پارتیمان PJAK لە هەموو گەلانی رۆژهەڵاتی کوردستان و ئێران، بە تایبەتی بنەماڵەی شەهیدان پیرۆز دەکەین. ئەو رۆژە بە دوو واتای پەیوەست بە یەکەوە بۆ گەلانی رۆژهەڵاتی کوردستان گرنگیەکی مێژوویی هەیە. پژاک لە رووناکی بیر و رامانی رێبەر ئاپۆ دا لە سەر بنەمای ئازادی، یەکسانی و دیموکراسی، بوو بە پێشەنگ بۆ تێکۆشانی ئازادیی گەلی رۆژهەڵاتی کوردستان، هەروەها ئەو بەها و دەستکەوتانەی کە بە تێکۆشان و قوربانیدانێکی گەورە وە بە دەست کەوتوون بەرەو پێشەوە بردووە. پارتیمان ئەو ڕۆحیەتە نەتەوەییەی کە لە کۆماری مەهاباد دا بە پێشەنگایەتیی پێشەوا قازی محەممەد گەش بوو، بەرزتر کرد و جەختی لە سەر ئەوە کردەوە کە تەنیا یەکێتیی نەتەوەیی دەتوانێت پێش لە داگیرکەری سەر کوردستان بگرێ و پرسی کورد چارەسەر بکات، پارتیمان لە ژێر ڕۆشنای ڕامانی ڕێبەر ئاپۆدا لە بەرانبەر هەڵوێستی کۆنەپەرستی کە کوردان پارچە دەکات و خزمەتی کوردان ناکات، خەبات و تێکۆشانی کردووە.\nرژێمی ئێران بە سیاسەتی ناوەندگەرایی نادیموکراتی خۆی ئەوە ٤٠ ساڵە هەڕەشەی سێدارە و ترس و گوشار لە سەر گەلەکەمان بەڕێوە دەبات. لە بەرانبەر ئەو کردار و ڕەفتارە دوور لە ئەخلاقی مرۆییانەدا PJAK هەمیشە بێ وچان بووە لە خەبات و تێکۆشان و لە شەریشدا دلێرانە لە سەنگەردابووە. بۆ ئەوەی کە رژێم لە بارودۆخی قڕکردنی کۆمەڵگا، قەیران و گرێکوێرە دەرکەوێ، ئێمە وەک PJAK هەمیشە بە هەڵوێستی سیاسەتی دیموکراتیک خاوەن پرۆژە و بەرنامە بووین. چونکە تاکە رێگای چارەسەریی قەیران و ئاڵۆزیەکانی نێوخۆی وڵات گوێگرتن لە داخواز و ناڕزایەتیەکانی گەلانی ئێران و کوردستان و دیموکراتیک کردنی سیستەمە. هەمیشە هۆشیاریمان داوە کە ئەگەر ئەو گۆڕانکاریانە پێش نەکەون راپەڕینەکانی زستانی رابردوو لە داهاتوو دا بەرفرەوانتر دەبن.\nلە بەرامبەر سیاسەتەکانی ڕژێمی ئێراندا PJAK بەردەوام لە سەر بنەمای پارادایگمای کۆمەڵگای دیموکراتیک، ژینگەپارێز و ئازادیخوازیی ژن خەباتی بەڕێوە بردووە. بەڵام رژێم هەمیشە چاوی لەوە گرت و لە سەر سیاسەتەکانی پێشووتری خۆی لە سەر کۆمەڵگا سووربوو، بەو شێوەیە گەلەکەمانی رووبەرووی قڕکردنی فەرهەنگی کردەوە و وەک هەمیشە لە بەرمبەر ئەو قڕکردن و تواندنەوانە بێ‌پسانەوە شەڕ و تێکۆشانمان بووە و بەردەوام دەبین. ئێمە لەو بڕوایە داین کە ئەو تێکۆشانەی کە بە پێشەنگایەتیی پژاک بە فکر و فەلسەفەی ڕێبەر ئاپۆ لە رۆژهەڵاتی کوردستان بەڕێوە دەچێت، دەبێتە بونیادنەری سیستەمێکی دیموکراتیک. چونکە بە لەبەرچاوگرتنی هەموو ئەو تێکۆشانانەی کە بۆ ئازادی، بەرابەری، ئاشتی، یەکێتی و دیموکراسی کراوە و دەکرێت یەکگرتنی گەلانی دیموکرات و ئاشتیخوازی ئێران سەردەکەوێ.\nPJAK هەروەها لە تێکۆشان و خەباتی چواردە ساڵەیدا ئازادیی ژن و بەشداریی ژنی کردە بنەمایەکی گرنگی خەبات و بەو بڕوایە کە ئەگەر بەرابەریی ژن و پیاو نەبێت هیچ بەرابەرییەک لە کۆمەڵگا دا پێک نایە، دروشمی “هەتا ژن ئازاد نەبێ کۆمەڵگا ئازاد نابێ”ی کردە ریشەی تێکۆشانی خۆی. ئێمە وەک PJAK لە سەر شوێنپێی تێکۆشەرانی پێشەنگ وەک شەهیدان: ستێرک ماکۆ،فاتمە ماکۆ، هانی ئیلام، تەڤار مەهاباد، زانا، هێمن شێردڵ، ئاڕمانج، رۆناهی سنە، تارا، رێبین هێمن، زاگرۆس بێریتان، دلێر ئازاد، خۆشمێهر کۆتۆل، دڵخواز چەولیک، زیلان پەپولە، دوکتور ئافات، عاکیف مامۆ زاگرۆس، سیروان ناری، زنار ئاگری، رامان جاوید، دڵبرین کۆتۆل، دلار دڵبرین، فەراشین سەڵماس، هێمن بێکەس، بێریوان هەژار و کەماڵ پێنجوێنی‌یەکان کە لە ژێر ڕۆشنایی فەلسەفەی رێبەر ئاپۆدا بەشداری تێکۆشانی ئازادی بوون و هەتا دواین چرکەی ژیانیان لە ریزی پێشەوەدا پێشەنگی خەبات بوون و بە ژیان و گیان خاوەندارێتیان لە نرخ و بەها پڕشکۆکانی سەرۆک وگەل و پارتیمانیان دەکرد، هەروەها لە کەسایەتیی شۆڕشگێڕانی بەرخۆدانی عەفریندا نمونەوەی شەهیدانی: شەهید شیار ئورمیە و شەهید شاهۆ هەورامان دا بە سەدان شەڕڤان کە گیانی خۆیان لە پێناو تێکۆشانی ئازادیدا فیدا کرد بە بیر دێنینەوە و سوێند و پەیمانی بەرزترکردنی تێکۆشان دووپات دەکەینەوە. پەیمان دەدەین کە درێژە پێدەری ڕێگای شەهیدانمان ببین و ئامانجەکانیان بەدی بێنین.\nلە کۆتایی دا جارێکی تر لەدایک بوونی رێبەر ئاپۆ لە کەسایەتیی “دایە عووەیش” دا پیرۆزبایی لە هەموو ژنان دەکەین. هیوادارین گەلەکەمان لە رۆژهەڵاتی کوردستان بە رۆحی نەورۆزی ئەم ساڵ کە بە روحی بەرخۆدانی عەفرین پیرۆز کرا، جەژنی ١٥ی خاکەلێوەش هەر بە هەمان ڕۆحەوە پیرۆز بکەن. بە ئامانجی پووچەڵکردنەوە و لەناوبردنی هەموو ئەو پیلان و هێرشانەی کە لە کەسایەتی رێبەر ئاپۆ دا لە سەر گەلانی کوردستان بەڕێوە دەچێت، هەموو کەسێک لەو رۆژەدا بە چاندنی دار بەشداری لە پیرۆزباییەکان بکات و لە رۆژهەڵاتی کوردستان چاندنی دار لە ١٥ی خاکەلێوە دا، وەک فەرهەنگێکی لێ بکرێ و ئەوەش ببێتە هەڵوێست و وەڵامێک لە بەرانبەر هێرشە دڕندەکانی دوژمن و ببێتە فەرهەنگی بوژاندنەوە و رازاندنەوەی سروشتی کوردستان.\nبژی بەرخۆدانی گەلان\nبژی پارتی ژیانی ئازادی کوردستان\nمەجلیسی پارتی ژیانی ئازادی کوردستان PJAK


ئەمساڵ و ئەو ساڵ... له‌گه‌ڵ ئەنفال\nلە ١٤ / ٤ ی هەموو ساڵێکدا یاد هەر یادە و یادی ئەنفالە ... وێڕای ئەوەی ئەمڕۆ یادی٣٢ ساڵەیە ، بەڵام نە ماف بۆ قوربانیەکان گەڕاوەتەوە ، نە تاوانکاران و بکەرانی سزادران . گەرچی سەرانی تاوانکارانی ڕژێمی عێراق لە لایەن دادگای باڵای تاوانەکان لە عێراقدا دادگایی کران و بڕیار بەسەریاندا درا و بڕیارەکەش جێبەجێکرا بەمەش بەشێک لە زامی کەسوکاری قوربانیەکان ساڕێژ بوو، کەچی داخە گەورەکە ئەوەیە لە هەرێمی کوردستان هیچمان نەدی وێرای داواکردنی تاوانکاران لە لایەن داداگای باڵای تاوانەکانی عێراق لە ساڵی ٢٠٠٧ وە کە بە (کەیسی موستەشارەکان) ناودەبرێت ئەوەی نەکرا ڕێکار لە دژیان وەرگیران و نە سزادانیانە .\nکەچی ئەمڕۆ دەبینین چۆن بەرپرسانی حیزبی و حکومی دێنە سەر مینبەرەکان بە مەبەستی ڕاکێشانی سۆزی خەڵکی گوتاری هاوخەمی دەربڕین و تۆڵەکردنەوە لە تاوانکاران دەدەن . کاتێک ئەم جۆرە گوتارانە دەبینین دەبێت و هەست کردنی پڕ لە دڵنیابوونمان هەبێت بەوەی جگە لە ئەمڕۆبەسبەی پێکردنی بەم کارەساتە هیچی دی نیە . ئاخر پاش تێپەڕبونی ٢٩ ساڵ لە دەسەڵاتداری کوردی و خودموختاری نەتوانرێت ماف بۆ خاوەن ماف بگەڕێتەوە و بڕیاری دادپەروەرانە بدرێت ..!؟ ئەی دەبێت ئەمە لە چ کاتێکدا ببینین ...؟\nکەواتا له ساڵیادی ئەنفالیش ده‌ستی ده‌ستی ده‌كرێت به كه‌سوكاری ئه‌نفال، بەڵام لە لایەن کێ و بە دەستی کێ ...؟!\nئەم ساڵ وئەو ساڵ ... گاڵتە بە ئەنفال\nبەڵام لە لایەن کێ و بە دەستی کێ ...؟\nلە یادی ڕاپەڕین ... ئازادیتان باش\nخاک فرۆشان لێکۆڵینەوەیان لەگەڵ دەکرێت\nئەمساڵ و ئەو ساڵ... له‌گه‌ڵ ئەنفال \nلە ١٤ / ٤ ی هەموو ساڵێکدا یاد هەر یادە و یادی ئەنفالە ...


سیدنی – شارەزایان دەڵێن گرتە ڤیدێۆی نوێ بۆ مشکی کێوی ئەوەی مەترسی نەمانی لەسەر بوو لەناوچە دوور دەستەکانی ئوسترالیا، نیشانەیە ئەو گیاندارە چەند ساڵێکە بووژانەوەی تێکەوتوە و ڕاوکردنی لەلایەن پشیلەی کێویەوە کەمتربوە.\nبەرپرسانی ژینگەی ئوسترالیا دەڵێن پشیلەی کێوی هەڕەشەن بۆ مانەوەی 100 جۆر گیاندار لەو کیشوەرە.\nگیاندارە کانی ڕاودەکەن بوونەتە هۆی نەمانی هەندێک باڵندەی لەسەر زەوی دەژین و شیردەری بچووک و مامناوەند.\nشارەزایان دەڵین "هۆکاری سەرەکی بوون بۆ کەمبوونەوەی ژمارەی مشکی کێوی بەجۆریک لەساڵی ڕابردوودا بەدی نەدەکران، لە ناوچەی بیلبی و باندکۆت و بێۆتنگ و نۆمبات".\nبەڵام لە ولایەتی کوینزلاند لە باکوور هەندێک ئاماژە هەبوو کە ئەو گیاندارانە هەن لەناوچەکە و ئەگەری هەیە ژمارەیان زیاتر بووبێت.\nلە باخچەی (ئەسترێبلا دوانز)ی نیشتمانی، لەدوریی 1500 کیلۆمەتر لە باکوری ڕۆژئاوای (برسبان)، لەوەتای ساڵی 2013ەوە 3 هەزار پشیلەی کێوی نەهێلراون.\nڕاوچیەکانی ڕێگایان پێدراوە دەڵێن بەکارهێنانی ئامێری وێنەی گەرمای جەستە دەردەخات لەبری بەکارهێنانی گڵۆپی بەهێز لەشەودا یارمەتیداون کۆنترۆڵی ژمارەی پشیلە کیویەکان بکەن، لەڕێگای بەئاسانی دۆزینەوەیان لەناو ڕوەک و گژوگیادا.\nتوێژینەوەیەکی ڕوپێوی ژمێریاری نوێی دەردەخات لەناوچەکە ژمارەی پێوانە تۆمارکراوە مشکی کێوی جۆری بیلبی بانوبانک لە ئوسترالیا گەشتۆتە 471 دانە.\nهەروەها لە 10 ساڵی ڕابردوودا بۆ یەکەم کەڕەتە توێژەرەوان توانیویانە لە مانگی 6دا وێنەی مشکی بیابان بگرن لەناوچەیەکی دوردەست لە کوینزلاند.\nزانای ژینگە جان ئۆگەستین وێنەکانی گرتوە دەڵێت ئەوجۆرە ناوی (کۆاری)یە مشکی بچووکن، گۆشتخۆرن، تیژڕەون لە ناوچەی بیابانی دووردەست لە ڕۆژئاوای کوینزلاند و لە باشوری ئوسترالیا دەژین.\nزاناکانی ژینگە دەڵێن زۆربوونی باران بۆتە هۆی زۆربوونی ژمارەی مشکی کێوی.\nهەروەها دەڵێن نزیکەی 3 ملیار گیاندار لە ئوسترالیا بەهۆی ئاگرکەوتنەوەی دارستانەکان نەمان یاخود لەژینگەی خۆیان دوورکەوتنەوە لەهاوینی ساڵی 2019 و 2020دا ئەوەی بە هاوینی ڕەش ناونرا.\nوتیشیان هۆکاری سەرەکی کەمبوونەوەی جۆرەکانی گیاندار لە ئوسترالیا بەهۆی لەدەستدانی ژینگە بوە.\nبەبەردبوی تیمساح دەدۆزرێتەوە دەگەریتەوە بۆ بەر لە 150 ملێۆن ساڵ\nبۆنیس ئایرس، ئەرجەنتین – (ڕۆیتەرز) مۆزوخانەی زانستی سروشتی لە ئەرجەنتین ڕایگەیاند ئیسکی بەبەردبویان دۆزیوەتەوە تەمەنی 150 ملێۆن ساڵە لە چیاکانی باشوری شیلی دۆزراوەتەوە، بەباپیرانی تیمساحی سەردەم دادەنرێت.\nئەو جۆرەی زاناکانی ئەرجەنتین و شیلی لەساڵی 2014 لە نیشتوی بە بەردبوو لە شاخەکانی ئەندیز لە شارۆچکەی مالین گراندی لەپاتاگۆنا دۆزراوەتەوە ناوی Burkesuchus mallingrandensis (بورسوکەس ماڵینگراندێنسیس)ی لێنراوە، لەوکاتەوە لە مۆزەخانەی زانستی سروشتی ئەرجەنتین لەبۆینس ئایرس شیکردنەوەی لەسەردەکرێت.\nمۆزەخانەکە ووتی پارچەکانی دۆزراوەنەتەوە بەباپیری تمساحی ئێستا دادەنرێت، دەبێت ڕوونکردنەوە بدات بە توێژەرەوان چۆن تیمساح پەرەی سەندوە.\nزاناکان لەوباوەڕەدان بەبەردبوەکان یارمەتیان دەدات لە تێگەیشتنی چۆنێتی گۆڕانکاری لەم خشۆکانەدا کە لەزەویدا ژیاون و دواتر چوونیان بۆ ناو ئاو.\nلەگەڵ بوونی بەبەردبووی‌دیکە ئەم دۆزینەوەیە پشتیوانی ئەو بیرۆکەیە دەکات کە ئەمریکای باشور مەڵبەندی پەرەسەندنی تیمساح بوە.\nفیدریکۆ ئەجنۆلین کە بەبەردبوەکەی دۆزیوەتەوە بۆ ڕۆیتەرز ووتی "بەر لە 200 ملێۆن ساڵ تیمساح بچووک بوون و لەئاودا نەژیاون. بۆیە زاناکان بەردەوام ویستویان بزانن ئەم گۆڕانکاریە چۆن ڕویداوە؟.\nئەجنۆلین دەشڵێت"ئەوەی بۆرکیسۆکس دەریدەخات، زنجیرەیەک تایبەتمەندی بێوێنەیە لە هیچ جۆرە تیمساحێکی‌کەدا بەدینەکراوە، هۆکارەکەشی ئەوەیە ئەم جۆرە یەکەم بوە بچێتە ناو ئاوی سازگارەوە.\nبەپێی مۆزەخانەکە تیمساح لە سەرەتای سەردەمی جۆراسیکدا دەرکەوتوە، لەسەروەختێکدا نزیکبوە لە بوونی دایناسۆرەکانی یەکەم. لە دوای چەند ملێۆن ساڵێک لە هەبوونی دەریای تەنک و گەرم تیمساح چۆتە ناو ئاو. ئەمریکای باشور باناوبانگە بە دەوڵەمەندیی بە بوونی بە بەردبوی تیمساحی دەریا.\n45%ی ئەمریکایەکان ڤاکسینیان وەرنەگرتوە و دەڵێن بە دڵنیایی‌یەوە وەریناگرن\nڕاپرسیەکی نوێ دەڵێت 45%ی ئەمریکایەکان ئەوانەی ڤاکسینی دژ بە کۆڤید-19 یان وەرنەگرتوە، بە دڵنیایی‌یەوە هیچ پلانێکیان نیە بۆ لە خۆدانی ڤاکسینەکە.\nناوەندی (نۆرک) سەر بە ئاژانسی ئەسێۆشیەیتید پرێس بۆ توێژینەوە و کاروباری کۆمەڵایەتی ڕاپرسیەکەی کردوە، دەڵێت 35%ی بەشداربوانی ڕاپرسیەکە کەمتر متمانەیان بەکووتان هەیە، دەڵێن پێناچێت ڤاکسینەکە وەرگرن.\nلە هەمانکاتدا 3%ی کەسانی بەشدار ووتیان وەریدەگرن، لە کاتێکدا 16% ووتیان پێدەچێت ڤاکسینەکە وەرگرن.\nسەرباری ئەمانە هەمووی 64%ی ئامریکایەکانی بەشداروبی ڕاپرسیەکە هێشتا نەکووتراون، ووتیان متمانەیان کەمە یاخود نیانە بە ڤاکسینەکان دژ بە کۆڤید-19، لەوانە گۆڕانکاریەکانی بەسەریدا دێت وەک (دلتا) کەبەئاسانی دەگوازرێتەوە و دەرکەوتەکانی لەسەرنەخۆش تووندە. بەڵام لەوانەی کووتراون 86% یان دەڵین ڤاکسینەکە کاردەکات.\nڕۆشێل واڵنسیکی، بەرێوەبەری ناوەندەکانی دژە نەخۆشیەکان و خۆپارێزی لە وڵاتەیەکگرتوەکانی ئەمریکا ڕوونیکردەوە کە بەرزبوونەوەی تووشبوون لەئێستادا لە ئەمریکا لەنێوان ئەوکەسانەدایە کە خۆیان نەکووتاوە، لەمبارەیەوە دەڵێت "هەموو نەخۆشەکانی ئێستاو تاڕادەیەک زۆرینەی ئەوانەی بەهۆی ڤایرۆسەکەوە گیانیان لە دەستدا نەکووترابوون".\nکەی ئڤێی فەرمانداری ولایەتی ئەلەباما دەڵێت"کاتی ئەوە هاتوە هۆی بەرزبوونەوەی ژمارەی تووشبوون بخرێتە ئەستۆی ئەوکەسانەی خۆیان ناکووتن. هەوروها فەرماندار کە کۆماریە ووتی "ڤاکسینەکان گرنگترین چەکە بەدەستمانەوە دژ بە کۆڤید-19، ئەوانەشی خۆیان نەکووتاوە پشتیوانیان نەکردین".\nڕێکخەری سەرەکی دەرمان لە یەکێتی ئەوروپا ڕەزامەندیدا لەسەر بەکارهێنانی ڤاکسینی مۆدرێنا بۆ منداڵانی تەمەنیان لەنێوان 12 بۆ 17 ساڵە. ڤاکسینی مۆدرێنا ڕێگای پێدراوە بۆ کەسانی تەمەنیان 18 ساڵ و بەرەوژوور. ئاژانسەکەی دەرمانی ئەوروپا لە ڕاگەیندراوێکدا ووتی "پرۆتۆکۆلی بەکارهینانی ڤاکسین بۆ مناڵ هەمان شێوی دەبێت بۆ گەورە بەکاردێت، 2 کووتان دەبێت لە ماسولکەی باڵ، بەنێوانی 4 هەفتە". بەڵام دەبێت یەکێتی ئەوروپا ڕەزامەندی کۆتایی لەسەر ئەم بڕیارە بدات.\nهەزاران کەس ڕێپێوانیان دژ بە قەدەغەکردنی هاتووچۆ کرد لەسیدنی لەئوسترالیا، وەک ڕکەبەریەک بۆ فەرمانی مانەوە لە ماڵەوە بۆ ڕیگری لە بڵاوبوونەوەی کۆڤید-19. ئاژانسی ئەسێۆشێتید پرێس ڕایگەیاند، "پۆلیسی سوارە و پۆلیسی دژە ئاژاوە" لەپێگەکە بوون و ژمارەیەک خۆپیشاندەر دەستگیرکراون، ئاژانسەکە دەشڵێت پۆلیسی نیوساوس ویڵز ڕایانگەیاند خۆپیشاندانەکان پێشێلی بریاری تەندروستی گشتی بوە.\nزوانێکی ڕۆژی شەممە ناوەندی زانیاری لەسەر ڤایرۆسی کۆرۆنا (جان هابکنس) ڕایگەیاند کە زیاتر لە 193 ملێۆن تووشبوون بەڤایرۆسی کۆرۆنا لەسەر ئاستی جیهان تۆمارکاراوە و زیاتر لە 4 ملێۆن کەس گیانیان لەدەستداوە.\nبەرنامەی زانست و تەکنەلۆجیا 26-07-2021


23 February 2020 13:04\nپەیامی کورد ... بەرپرسی مووساد و فەرماندەی ئیسرائیلی بە نهێنی لەگەڵ بەرپرسانی قەتەری دیدار و چاوپێکەوتنیان ئەنجام داوە .\nئاڤیگدوور لیبێرمەن ، وەزیری پێشووی بەرگری ئیسرائیل سەفەری بەرپرسی مووساد و فەرماندەی جیبهەی ناوخۆیی ئەو ووڵاتەی لەگەڵ بەرپرسانی قەتەری ئاشکرا دەکات\nبە پێی ڕاپۆرتێک ، ئاڤیگدوور لیبێرمەن ، وەزیری پێشووی بەرگری ئیسرائیل ڕایگەیاند : یووسی کۆهین ، بەرپرسی مووساد و سەرلەشکەر هیرتسی هلێفی ، فەرماندەی جیبهەی باشووری سەرەتای ئەم مانگە سەفەری قەتەریان کردووە کە لەم سەفەرەدا لەگەڵ موحەمەد العمادی باڵیۆزی قەتەر لە فەلەستین و مەحەمد بن ئەحمەد السند بەرپرسی دەزگای زانیاری و هەواڵگری و ڕاوێژکاری ئەمنییەتی نەتەوەیی ئەمیری قەتەر دیدار و چاوپێکەوتنیان ئەنجام داوە .\nئەم ئاشکرا کردنەی لیبەرمەن لە چوارچێوەی هێرشەکەی ئەو بۆ سەر بێنیامین ناتانیاهوو سەرۆکوەزیرانی ئیسرائیل و بە پێچەوانەی قەدەغەکردنی بڵاوکردنەوەی ئەم هەواڵە ڕوویدا کە بەرپرسانی ئیسرائیلی بڵاو بوونەوەی ئەم هەواڵەیان قەدەغە کردبوو .\nبە پێی ئەم ڕاپۆرتە سەرچاوەکانی هەواڵی ئیسرائیل ڕایانگەیاندووە : کۆهین و هلێفی لە ڕیگای ئۆردونەوە بە فڕۆکەیەکی تایبەت ، فڕۆکەخانەی بن گۆرین یان لە ٤ی ئەم مانگەدا بە جی هێشتووە و نیوەڕۆی ڕۆژی پێنجشەممە گەڕاونەتەوە تەلئەڤیڤ . ئەم سەفەرە کەمتر لە ڕۆژێکی خایاندووە . سەفەری ئەم بەرپرسە پلە بەرزانەی ئیسرائیل بۆ قەتەر لە چوارچێوەی ڕۆڵیک دا ڕوویدا کە قەتەر لە چەسپاندنی ئاگربەستی نەواری غەززە دا گێڕابووی .


"شەهرام نازری" سەرجەم كۆنسێرتەكانی خۆی لەم مانگەدا هەڵوەشاندەوە\nشەهرام نازری، هونەرمەندی ناوداری كورد، وەك هاوخەمییەك بۆ كەسوكاری قوربانیانی فڕۆكە ئۆكرانییەكە كە بە موشەكی سوپای پاسداران خرایە خوارەوەو تێیدا 176 كەس گیانیان لەدەستدا، سەرجەم كۆنسێرتەكانی خۆی لەم مانگەدا هەڵوەشاندەوە.\nئاوێنە: شەهرام نازری، لە كەناڵی تەلەگرامی خۆی، ئەمڕۆ دوشەممە، رایگەیاند، روداوە خەمناكەكەی فڕۆكە ئۆكرانییەكە هەمومانی خەمبار كردوەو دڵی بریندار كردوین، بۆیە بەمەبەستی هاوخەمی و پشتیوانی لە خەڵكی وڵاتەكەم تەواوی بەرنامەی كۆنسێرتەكانم هەڵدەوەشێنمەوە.\nشەهرامی نازری بڕیار بو لە 15و 16و 17ی ئەم مانگە لە ئەسفەهان و شەهری كوردو هەروەها لە 20ی ئەم مانگە لە تاران كۆنسرێتی هەبێت، بەڵام بەپێی بڕیارەكەی سەرجەم ئەو كۆنسێرتانەی هەڵوەشاندۆتەوە.\nشەهرامی نازری، پێشتر وەك ناڕەزایەتییەك بەرامبەر بە كوشتنی خۆپیشاندەران لە مانگی تشرینی دوەمی ساڵی رابردو لە خۆپیشاندانەكانی ئێراندا، كۆنسێرتێكی خۆی لە شاری "بوشەهر"ی ئێرن هەڵوەشاندەوە.\nوەك ناڕەزایەتییەك بەرامبەر بە گیانلەدەستدانی 176 گەشتیاری ئێرانی و بیانی لە فڕۆكە ئۆكرانییەكەدا بە موشەكی سوپای پاسداران، ژمارەیەكی بەرچاوی هونەرمەندانی ئێران رایانگەیاندوە، ئەمساڵ بەشداریی لە ڤیستیڤاڵەكانی "فەجر"ی وڵاتەكەیاندا ناكەن.\nلەدوای ئەوەی دەسەڵاتدارانی ئێران دانیان بەوەدا نا كە فڕۆكە ئۆكرانییەكە لە ئاسمانی تاران بە موشەكی سوپای پاسداران كەوتۆتە خوارەوە، سێ رۆژە لە تارانی پایتەخت و چەند شارێكی دیكەی ئێران خۆپیشاندانی ناڕەزایەتی بەڕێوەدەچێت و تێیاندا دروشمی دژبە سوپاو خامنەیی دەوترێنەوە.


پێستی مریشک لە تاران کیلۆی بە هەشت هەزار تمەن دەفرۆشرێت – لڤین پرێس\nپێستی مریشک لە تاران کیلۆی بە هەشت هەزار تمەن دەفرۆشرێت\nکیلۆیەک پێستی مریشک لە شاری شەهریاری سەربە تاران بە هەشت هەزار تمەن دەفرۆشرێت و نرخی یەک کیلۆ مریشکیش بەرزبووەتەوە بۆ ٣٥ هەزار تمەن.\nئاژانسی هەواڵی مێهر ئەمڕۆ یەکشەممە بڵاویکردووە لە ئێستادا نرخی کیلۆیەک مریشک بووەتە ٣٥ هەزار تمەن و کیلۆیەک باڵی مریشک بۆ ٤٠ هەزار تمەن بەرزبووەتەوە، ئەوەش ئەو نرخەیە کە حکومەت بۆی دیایرکردووە بەڵام لە بازاڕی رەشدا نرخەکان بەرزترن.\nماوەی رابردوو بە بڕیاری حکومەت نرخی کیلۆی مریشکی لە ٢٠ هەزار تمەنەوە بۆ ٢٤ هەزار تمەن زیادکرد ، دوای ئەوش هاوڵاتیان ناچاربوون لە سەرەدا بووەستن بۆ ئەوەی مریشک بە نرخی حکومەت بکڕن بەڵام نرخەکان لە بازاڕی رەشدا زۆر لەوە زیاترن.\nلەگەڵ بەرزکردنەوەی نرخی مریشکدا حکومەت بەڵێنیدا بە هاوردەکردن و ڕێگری‌کردن لە قاچاغی مریشک کۆتایی بە بازاڕی ڕەشی مریشک بهێنێت بەڵام تا ئێستا بەڵێنەکەی جیبەجێ نەکردووە.\nئەوش لە کاتێکدایە کە سەرچاوە زانستییەکان پێیانباشە پێستی مریشک نەخورێت بە هۆی ئەوەی دەڵێن بە جیاکردنەوەی پێست و چەورییەکەی، گۆشتی مریشک بڕێکی کەمتر کالۆری دەدات و ئەوەش بۆ رێگریی لە قەڵەویی گرنگە، ئەوە جگە لەوەی مەترسیی تووشبوون بە بەرزبوونەوەی چەورییە زیانبەخشەکانی خوێن کەمدەکاتەوە.\nتەندروستی هەولێر ئاگاداری بەرکەوتوانی چەكی كیمیاوی دەکاتەوە\nهاتووچۆی گەشتیاری لەگەڵ ئێران بە سنوورداری دەستپێدەکاتەوە


هەڵبەت (چه‌نگی سۆمه‌ری) یەكێكە لەو كتێبە دەگمەن و بەهێزانەی کە بەڕاستی ماندووبوونی نووسەری بەتەواوی پێوە دیارە و ماوەیەكی ئێجگار زۆریش سەرقاڵی نووسینی ئەم بەرهە ئەدەبیە ڕۆشنبیرییە هونەرییە بووە. بۆ خستنەڕووی هەندێ وردەكاری زیاتر و لایەنی شاراوەی تایبەت بە (ژیانی نووسەر و بەرهەمەکەی)، سایتی خاك ئەم دیدارە تایبەتییەی لەگەڵ نووسەری كتێبەکە (ئاكام بایز حه‌مزه) بەم شێوەی خوارەوە ئەنجامدا.\nدیداری سایتی خاك\n٭ سه‌ره‌تا ئەمانه‌وێت نووسه‌ری كتێبی (چه‌نگی سۆمه‌ری) بناسین؟\n-ناوم (ئاكام بایز حه‌مزه)یه و ناسراوم به (ئاكام ساهیر)، لە ڕێكه‌وتی (١٩٧٩/٨/٢٦) له شارۆچكه‌ی (قه‌ڵادزێ)دا له‌دایكبووم. ده‌رچووی كۆلێژی ئه‌ده‌بیاتم به‌شی (زمانی عه‌ره‌بی)، كه هه‌ر له‌به‌ر خۆشه‌ویستی بێپایه‌نیشم بوو بۆ هونه‌رمه‌ندی به‌ناوبانگ (كازم ساهیر) چوومه ئه‌م كۆلێژه؛ تاكو زیاتر شاره‌زایی له زمانی عه‌ره‌بی په‌یدا بكه‌م و بتوانم گۆرانییه قه‌سیده‌كانی شیبكه‌مه‌وه.\n٭ له ژیانی ڕۆژانه‌تدا به چ شتێكه‌وه سه‌رقاڵیت؟\n- ماوه‌ی (١٦) ساڵه وه‌ك (كارمه‌ند) له حكومه‌تی هه‌رێمی كوردستاندا كارده‌كه‌م. دوای ده‌وامیش، وه‌ك خه‌ڵكی ئاسایی، به‌كاروباری تری ڕۆژانه‌مه‌وه سه‌رقاڵم.\n٭ له‌گه‌ڵ خوێندنه‌وه‌دا چۆنی؟\n- زۆر باشم و به‌رده‌وام ده‌خوێنمه‌وه. ده‌رباره‌ی بابه‌ته‌كانیش، بابه‌تی هه‌مه‌ڕه‌نگن، وه‌ك: (هونه‌ر، ژیاننامه، مێژوو، جوگرافیا... هتد). به‌ڵام له‌هه‌موویان زیاتر، به‌ڕاشكاوی (ڕۆمان)ه؛ چونكه زۆر شه‌یدای خوێندنه‌وه‌ی ڕۆمانم.\n٭ زۆرترین ڕۆمان كه خوێندووته‌وه هی كام ڕۆمانووسه؟\n- (نه‌جیب مه‌حفوز)؛ له‌به‌رئه‌وه‌ی زۆر چێژ له ڕۆمانه‌كانی وه‌رده‌گرم.\n٭ ئه‌ی له دونیای هۆنراوه‌دا، حه‌ز به‌شیعره‌كانی كام شاعیر ئەكه‌ی؟\n- له كورددا، زۆر به‌هۆزانڤانانی پێشووی وه‌كو: (نالی، ئه‌حمه‌د موختار جاف، هێمن) سه‌رسامم. له هی ئه‌م سه‌رده‌مه‌شدا، حه‌ز به‌هۆنراوه‌كانی هۆزانڤانان (عه‌بدوڵڵا په‌شێو، ئه‌حمه‌د موحه‌مه‌د، فه‌ریدون عه‌بدول به‌رزنجی)ی و (موحه‌مه‌د عومه‌ر عوسمان)ی ناسراو به‌ژه‌نه‌ڕاڵی پایز ده‌كه‌م، به‌تایبه‌ت هۆنراوه‌ی (پایز بوو باران نم نم ئه‌باری) كه وێنه‌ی شیعری زۆر جوان له‌م هۆنراوه‌دا هه‌یه. له هۆزانڤانانی عه‌ره‌بیشدا زۆرن، دیارترینیان: (نزار قه‌بانی، به‌در شاكر سیاب، موته‌نه‌بی، مه‌حمود ده‌روێش، کەریم عێراقی)ن.\n٭ نێوانت له‌گه‌ڵ سه‌یركردنی فیلمدا چۆنه؟ به‌كام ئه‌كته‌ریش سه‌رسامیت؟\n- یه‌كێكم له‌و كه‌سانه‌ی به‌رده‌وام سه‌یری فیلم و دراما ده‌كه‌م، زۆر حه‌ز به‌دیتنی فیلم و دراما ئێرانییه‌كان ده‌كه‌م به‌ڕاستی داهێنه‌رن، هاوكات هه‌ر له منداڵییه‌وه حه‌زێكی تایبه‌تم بۆ فیلمه میسڕییه كۆنه‌كان هه‌بووه، به‌تایبه‌ت هی هونه‌رمه‌ندانی كۆچكردوو: (عه‌بدولحه‌لیم حافز، فه‌رید ئه‌تڕه‌ش، موحه‌مه‌د عه‌بدولوه‌هاب، ئوم كه‌لسوم). هه‌روه‌ها حه‌ز به‌فیلم و دراما عێراقییه‌كانیش ده‌كه‌م. له دیارترین ئه‌و ئه‌كته‌رانه‌ش من پێیان سه‌رسامم، زۆر سه‌رسامم به‌ئه‌كته‌ری به‌توانای كورد (ماهیر حه‌سه‌ن). له ڕوانگه‌ی خۆمه‌وه، تاكه ئه‌كته‌ری كورده كه بتوانێت هه‌ردوو ڕۆڵی كۆمیدیا و تراژیدیا به‌یه‌ك ئاست به‌رجه‌سته بكات، هاوكات چێژ له كاره‌كانی (كه‌مال چالاك، ئه‌یام ئه‌كڕه‌م، شوان عه‌توف) وه‌رده‌گرم. له بیانییه‌كانیش، له ئاشقانی ئه‌كته‌رانی ناسراو (عادل ئیمام، موسته‌فا زه‌مانی، جه‌سیكا بێل)م.\n٭ له‌گه‌ڵ جیهانی وه‌رزش چۆنی، سه‌یری تۆپی پێ ئەكه‌ی؟\n- باوه‌ڕ ناكه‌م مرۆڤ بتوانێت بێ وه‌رزش بژی. بێگومان منیش به‌پێی كاته‌كانم وه‌رزش ئه‌نجام ده‌ده‌م. سه‌باره‌ت به‌تۆپی پێ، به‌دڵنیایی سه‌یری ئه‌م یارییه به‌ربڵاوه ده‌كه‌م و هانده‌رێكی سه‌رسه‌ختی هه‌ڵبژارده‌ی (ئه‌ڵمانیا) و یانه‌ی (بایه‌رن میونخ)م و به‌رده‌وام سه‌یری هه‌موو یارییه‌كانیان ده‌كه‌م.\n٭ جگه له كازم، گوێ له گۆرانیبێژانی دیكه ئەگری؟\n- به‌دڵنیایی ده‌یڵێم: (كازم هه‌رگیزا و هه‌رگیز له هونه‌ردا دووباره نابێته‌وه)، به‌ڵام جارجاره‌ش گوێبیستی ده‌نگی گۆرانیبێژانی دیكه‌ش ده‌بم. بۆ نموونه له كورددا، حه‌ز به‌گۆرانییه‌كانی (مه‌زهه‌ری خالقی، به‌هجه‌ت یه‌حیا، ئه‌یوب عه‌لی، کەمال موحەمەد، زیاد ئەسعەد، زەکەریا، میکائیل، شێركۆ تاڵیب) ده‌كه‌م، بەڵام (عه‌دنان كەریم) لەسەرووی هەموویانەوەیە و زۆر تایبەتە لام، زۆر چێژیش له گۆرانییه كوردییه كۆنه‌كانی پێشوو وه‌رده‌گرم؛ چونكه شه‌یدای هه‌موو شتێكی كۆنم. له گۆرانیبێژانی عه‌ره‌بیش، سه‌رسامی كاره‌كانی هونه‌رمه‌ندی كۆچكردوو (عه‌بدولحه‌لیم حافز)م، كه هونه‌رێكی ناوازه‌ی پێشكه‌شكرد، هاوكات سه‌رسامی زۆرێك له گۆرانیبێژانی عێراقی كۆنم. ته‌نانه‌ت گوێبیستی گۆرانییه‌كانی هونه‌رمه‌ندانی ناودار (موعین ئه‌سفه‌هانی، مه‌هه‌ستی، ئیبڕاهیم تاتڵیساس) ده‌بم، كه له‌گه‌ڵ چه‌ند گۆرانیبێژێكی دیكه‌دا، شۆڕشێكی هونه‌ری گه‌وره‌یان له گۆرانیی و موزیكی فارس و تورکدا به‌رپا كرد و چێژێكی تایبه‌تیش له موزیكی گه‌لانی تر وه‌رده‌گرم.\nئێستا با بێینه سه‌ر باسی كاره‌كه‌ت، به‌ڵام به‌ر له‌مه؛ پێمان باشه سه‌ره‌تا بۆ خوێنه‌ران ڕوونی بكەیەوه، چیرۆكی دیدارت له‌گه‌ڵ كازمدا چۆن بوو؟\n- ساڵی (٢٠١٨) بۆ لوبنان چووم و به‌خزمه‌تی كازم گه‌یشتم و ئه‌م ئاواته له‌مێژینه‌م هاته‌دی. دوای دیدارێكی كورت له‌گه‌ڵیدا، بۆم ده‌ركه‌وت كه چه‌ند ساده‌یه و چه‌ندیش هه‌واداره‌كانی خۆشده‌وێت، به‌ڕاشكاوی له‌و ساته‌دا گه‌یشتمه لوتكه‌ی شادمانی؛ چونكه په‌شیمان نه‌بووم له‌وه‌ی كه چه‌ندین ساڵه شه‌یدای بووم و خۆشه‌ویستی بێ ئه‌ندازه‌م بۆ خودی خۆیی و هونه‌ره‌كه‌ی هه‌بووه. به‌ڕاستی هونه‌رمه‌نده به‌مانای وشه. ئینجا دواتر له كۆنسێرته‌كه‌یدا ئاماده بووم و چێژێكی زۆرم لێی وه‌رگرت. هیوادارم سه‌رجه‌م شه‌یدایانی، به‌دیداری شاد بن و ده‌رفه‌تی ئاماده‌بوون له ئاهه‌نگه‌كانیدا له‌ده‌ست نه‌ده‌ن.\n٭ وه‌ك نووسه‌رێك چیرۆكی نووسینی ئەم كتێبه‌ت چۆن سه‌ریهه‌ڵدا، گرنگترین ئاستەنگەكان چی بوون؟\n- هه‌ر به‌رهه‌مێك كه بته‌وێت به‌جوانی كاری تێدا بكه‌یی و به‌دڵی هه‌مووان بێت، ئه‌وا پێویسته به‌جیددی هه‌وڵی بۆ بده‌یی و ماندووبوون و شه‌ونخوونی له‌پێناویدا بكێشی. به‌دڵنیایی ئه‌م كاره‌ی منیش وه‌ها به‌ئاسانی نه‌هاتۆته‌دی؛ چیرۆكی نووسینه‌وه‌ی ئه‌م په‌رتوو‌كه‌م له‌مه‌وه سه‌رچاوه‌ی گرت، كه من پێشتر ئه‌ڕشیفێكی ئێجگار زۆرم له‌سه‌ر كازم كۆكردبۆوه، كه زیاتر له (٢٥) ساڵ ده‌بوو، ده‌مێكیش بوو بیرم له‌وه كردبۆوه كه ژیاننامه‌ی ئه‌م هونه‌رمه‌نده مه‌زنه بنووسمه‌وه و له په‌رتووكێكدا بڵاوی بكه‌مه‌وه؛ ته‌نانه‌ت خه‌ون و ئاواتم بۆ ئه‌م كاره ده‌خواست. ئه‌وه بوو له ساڵی (٢٠١١)دا ده‌ستم به‌نووسینه‌وه‌ی ژیاننامه‌كه‌ی كرد و له ساڵی (٢٠٢٠)شدا، كۆتاییم به‌سه‌رجه‌م كاره‌كانی هێنا. بێگومان به‌درێژایی ئه‌م (٩) ساڵه‌ش، كۆمه‌ڵێك گرفت و كێشه و ئاسته‌نگی زۆرم هاتنه‌پێش! به‌ڵام له‌به‌ر خۆشه‌ویستی ئێجگار زۆرم بۆ خودی كازم و په‌رۆشیم بۆ ئه‌م كاره، سوپاس بۆ خوای گه‌وره، توانیم به‌سه‌ر هه‌موو ئاسته‌نگه‌كاندا زاڵبم و له‌كۆتاییدا كاره‌كه هاته به‌رهه‌م. هیوادارم به‌دڵی هه‌موو لایه‌ك بووبێت.\n٭ بۆچی هونه‌رمه‌ند كازم ساهیرت هه‌ڵبژارد؟\n- هۆكاره‌كه‌ی ده‌گه‌ڕێته‌وه بۆ خۆشه‌ویستی بێ سنوورم بۆ ئه‌م هونه‌رمه‌نده گه‌وره‌یه، كه هه‌ر له قۆناغه‌كانی زووی ته‌مه‌نمه‌وه، شه‌یدای بووم و ئه‌شقی له‌ناخمدا چه‌سپاوه. هه‌ربۆیه‌ش ویستم سه‌رچاوه‌ی ئه‌م خۆشه‌ویستییه‌م، له‌میانه‌ی په‌رتووكێكدا ڕه‌نگ بداته‌وه، هاوكات نه‌وه‌ی ئه‌م سه‌رده‌مه‌ش، به‌شاكاره‌كانی ئاشنا بكه‌م.\n٭ هۆكاری هه‌ڵبژاردنی ئه‌م نازنا‌وه مێژووییه چی بوو بۆ كتێبه‌كه‌ت؟\n- سه‌ره‌تا بیرم له‌زۆر نازناو كرده‌وه، به‌ڵام هیچیانم له (چه‌نگی سۆمه‌ری) پێ جوانتر و شایسته‌تر نه‌بوو. هه‌ڵبه‌ت ئه‌م نازناوه تایبه‌ته و زۆر مانای جیاواز له‌خۆده‌گرێت، هه‌م بۆ خودی كازم و هه‌میش له‌جیهانی هونه‌ردا. وه‌ك ئاشكرایه (چه‌نگ)، بۆ سه‌رده‌می (سۆمەرییه‌كان) ده‌گه‌ڕێته‌وه و یەك لە سەرسوڕهێنەرترین شارستانییەتەكانی دونیایه و كۆنترین ئامێری موزیكی ژێدارییه لە مێژووی مرۆڤایه‌تیدا. ئه‌م ئامێره له (١١) ژێ پێكهاتووه، كازمیش لە ڕۆژی (١٢)مدا لەدایكبووە و بەژێی (١٢)مین لە مێژووی عێراق و مرۆڤایه‌تی داده‌نرێت. هه‌ر بۆیه به‌م شێوه‌یه لێكمدایه‌وه و له‌كۆتاییدا ئه‌م نازناوه جیاوازه‌م هه‌ڵبژارد.\n٭ له كتێبه‌كه‌تدا دیدارت لەگەڵ بەشێكی زۆر لە توێژەرانی مۆسیقادا كردووه، چ شتێكی نوێیان وت دە ربارەی هونەری كازم؟\n- كۆمه‌ڵێك هونه‌رمه‌ندی گه‌وره‌ی كوردم هه‌ڵبژاردن و به‌خۆشحاڵییه‌وه دیمانه‌ی تایبه‌تم له‌گه‌ڵیاندا سازدا و له‌ناو په‌رتووكه‌كه‌مدا خستمنه‌ڕوو، كه زۆربه‌یان ئاشنایه‌تیان له‌گه‌ڵ كازمدا هه‌بووه و سه‌رسامی كار و به‌رهه‌مه‌كانی بوون و زۆر به‌ئه‌كادیمیانه باسیان له هونه‌ره‌كه‌ی كردووه. ئه‌مه جگه له بۆچوونی هونه‌رمه‌ندانی دیكه‌ی عه‌ره‌بیی و بیانی له‌سه‌رجه‌م بواره‌كاندا؛ كه ئه‌مه‌یان بۆ خوێنه‌ران و شه‌یدایانی كازم جێده‌هێڵم، باخۆیان له په‌رتووكه‌كه‌دا بیخوێننه‌وه.\n٭ نهێنی سەركەوتنی كازم لە چیدایە، چونكە وەك ئەزانی لە عێراق و وڵاتانی تریش دەیان هونەرمەند هەن، بۆچی ئەو سەركەوتنی زیاتری به‌ده‌ست هێناوه؟\n- به‌ڕای ساده‌ی خۆم، كۆمه‌ڵێك فاكته‌ری سه‌ره‌كی هه‌ن، كه به‌دڵنیایی وایانكردووه كازم له هونه‌رمه‌ندانی دیكه جیابكاته‌وه و هه‌میشه له لوتكه‌دا بمێنێته‌وه و خۆری ئاوا نه‌بێت، ئه‌ویش ئه‌مانه‌ن:\n١. به‌هره‌ی (ئاوازدانان)ی زۆر به‌جوانی قۆستۆته‌وه.\n٢. ده‌رچووی (په‌یمانگه‌ی موزیك)ه، به‌و مانایه‌ی، موزیكی به‌شێوه‌ی ئه‌كادیمیانه خوێندووه.\n٣. كه‌سێكی كۆڵنه‌ده‌ره، كاره‌كانی زۆربه‌جیددی ئه‌نجام ده‌دات.\n٤. توانای (نووسینی هۆنراوه)ی هه‌یه، ئه‌مه‌ش بۆته پاڵنه‌رێكی به‌هێز تاكو بتوانێت هۆنراوه‌ی به‌پێز و ناوازه هه‌ڵبژێرێت و بیانكات به‌گۆرانی.\n٥. كاركردنی له‌گه‌ڵ هۆزانڤانی گه‌وره‌ی عه‌ره‌ب، به‌تایبه‌ت سوری كۆچكردوو (نزار قه‌بانی)، كه كاركردنی له‌گه‌ڵیدا، به‌یه‌ك له خاڵه هه‌ره سه‌ركه‌وتووه‌كانی ژیانی هونه‌ری داده‌نرێت.\n٦. ئه‌نجامدانی (وه‌رزش) به‌شێوه‌یه‌كی به‌رده‌وام، كه ئه‌مه‌ش واده‌كات ده‌نگی به‌هێز بمێنێته‌وه، هاوكات جه‌سته‌یه‌كی چوست و چالاكی له‌سه‌ر شانۆ پێده‌به‌خشێت و ده‌توانێت بۆ ماوه‌ی چه‌ندین كاتژمێر بێ وه‌ستان، گۆرانی بچڕێت.\n٭ وه‌ك ئەزانین كازم شیعر و ئاوازیش دائەنێت، ئه‌مه چۆن لێك ئەده‌یته‌وه؟\n- ئاشكرایه كه كازم ئاوازدانه‌ره و سه‌رجه‌م ئاوازی گۆرانییه‌كانی خۆی دایناون، جگه له‌چه‌ند ئاوازێك نه‌بێت، كه به‌په‌نجه‌ی ده‌ست ده‌ژمێردرێن. له‌پاڵ ئه‌م به‌هره‌یه‌شی، چه‌ندین به‌هره‌ی هه‌مه‌ڕه‌نگی تری هه‌ن وه‌ك (هۆنراوه نووسین)، بۆ به‌ڵگه، كۆمه‌ڵێك هۆنراوه‌ی گۆرانییه‌كانی له نووسینی خۆیه‌تیی و سه‌ركه‌وتنی چاكیشی به‌ده‌ستهێناوه.\n٭ چ لایەنێك له ژیانی تایبەتی و هونه‌ری كازم، سەرنجی ڕاكێشایت؟\n- گومانی تێدا نییه، كه كازم هونه‌رمه‌ندێكی هه‌تابڵێی به‌توانا و لێهاتووه و سه‌رجه‌م سنووره‌كانی هونه‌ری به‌زاندووه، ئه‌وه‌ی زیاتر سه‌رنجی منی ڕاكێشاوه له‌باره‌ی ژیانی تایبه‌تییه‌وه، چه‌ندین هۆكارن، دیارترینیان: (خاوه‌ن كه‌سایه‌تییه‌كی تایبه‌ته، ساده‌یه، نیشتیمانپه‌روه‌ره، به‌سۆز و به‌زه‌ییه، لێبوورده‌یه، ئارامگره، ڕاستگۆ و وه‌فاداره، ته‌نها پشت به‌خۆی ده‌به‌ستێت و هه‌ر خۆیشی خۆی پێگه‌یاندووه). له‌باره‌ی هونه‌ره‌كه‌شییه‌وه: (هونه‌ره‌كه‌ی ئێجگار زۆر خۆشده‌وێت، قه‌سیده‌ی زۆر به‌هێز و ناوازه بۆ گۆرانییه‌كانی هه‌ڵده‌بژێرێت و ئاوازیان بۆ داده‌نێت، له‌سه‌ر شانۆ به‌شێوازێكی زۆر تایبه‌ت له‌گه‌ڵ ژه‌نیارانی تیپه موزیكه‌كه‌یدا ده‌وه‌ستێت و به‌باشترین شێوه گۆرانییه‌كانی بۆ ئاماده‌بووان ده‌چڕێت).\n٭ زۆرترین یادگاریت له‌گه‌ڵ كام گۆرانیدا هه‌یه؟\n- ڕاستییه‌كه‌ی كه‌م گۆرانی كازم هه‌یه كه من یادگاریم له‌گه‌ڵیدا نه‌بێت، به‌ڵام ئه‌وه‌ی ئێستا له‌یادمه، گۆرانی (حبيبتي والمطر)ه، كه چیرۆكه‌كه‌ی به‌م شێوه‌یه بوو، قوتابی قۆناغی (٥)ی ئاماده‌یی بووم، ڕۆژێكی وه‌رزی زستان دوای كۆتایی هاتنی ده‌وامی قوتابخانه، به‌ماندوویی بۆ ماڵه‌وه ده‌گه‌ڕامه‌وه، بارانێكی به‌خوڕ ده‌باری، له‌و ساته‌دا له‌به‌رده‌م په‌نجه‌ره‌ی ژووره‌كه‌مدا دانیشتم و ده‌ستم دایه دیوانه‌كه‌ی (نزار قه‌بانی)؛ حه‌زمكرد یه‌ك له قه‌سیده‌كانی بخوێنمه‌وه، ڕێكه‌وتێكی سه‌یر بوو! له‌گه‌ڵ كردنه‌وه‌ی دیوانه‌كه‌ی؛ چاوم به‌قه‌سیده‌ی (المطر) كه‌وت؛ كاتێ خوێندمه‌وه، له‌گه‌ڵ خۆم دوام و بیرم له‌وه كرده‌وه و گوتم: (خوایه گیان، ده‌بێت ڕۆژێك بێت كازم ئه‌م قه‌سیده ناوازه‌یه بكات به‌گۆرانی؟)، ئینجا دوای تێپه‌ڕبوونی ماوه‌یه‌ك، له‌میانه‌ی گۆڤارێكی عه‌ره‌بیدا خوێندمه‌وه كه كازم ئه‌م قه‌سیده‌ی كردووه به‌گۆرانیی و به‌ناونیشانی: (حبيبتي والمطر) بڵاوی ده‌كاته‌وه. له‌گه‌ڵ خوێندنه‌وه‌ی هه‌واڵه‌كه، به‌ڕاستی تووشی شۆك بووم! و ئێجگار دڵخۆشی كردم.\n٭به‌ڕای خۆت به‌هێزترین ئه‌لبومی كازم كامیانه؟\n- به‌ڕاشكاوی ئه‌سته‌مه بتوانین به‌هێزترین ئه‌لبومی كازم دیاری بكه‌ین، به‌ڵام به‌لای منه‌وه، ئه‌لبومی (حبيبتي والمطر) كه له ساڵی (١٩٩٩)دا بۆ هه‌وادارانی بڵاوكرده‌وه، به‌هێزترین ئه‌لبومیه‌تی؛ چونكه له‌چه‌ندین گۆرانی قه‌سیده‌ی هه‌مه‌جۆر و زۆر قوڕس و ناوازه پێكهاتووه، كه من وه‌ك خۆم، وایده‌بینم كازم له‌میانه‌ی ئه‌م ئه‌لبومه‌یدا، زیاتر وه‌ك (موزیسیانێك) دێته به‌رچاو وه‌ك له گۆرانیبێژێك؛ له‌به‌رئه‌وه‌ی موزیكێكی هێنده به‌هێزی له‌م ئه‌لبومه‌یدا پێشكه‌شكردووه و بۆته مایه‌ی سه‌رسامی هه‌مووان.\n٭ چ شتێك كازم به‌كورد ئەبه‌ستێته‌وه؟\n- سه‌ره‌تا پێویسته ئێمه‌ی هونه‌ردۆست، (هونه‌ر) به‌لایه‌نه جوانه‌كه‌یه‌وه سه‌یر بكه‌ین و له‌ڕووی ڕه‌گه‌زپه‌رستییه‌وه لێوه‌ی نه‌ڕوانین؛ چونكه مرۆڤ كاتێك گوێبیستی گۆرانییه‌ك یاخود موزیكێكی ناسك ده‌بێت، نابێت بیر له‌وه بكاته‌وه كه ئاخۆ هی چ كه‌سێك یاخود نه‌ته‌وه‌یه‌كه؛ گرنگ چێژوه‌رگرتنه‌كه‌یه. منیش هه‌ر له‌م لایه‌نه جوانه‌وه سه‌یری هونه‌رم كردووه. وه‌ك لای گه‌لی كوردیش ئاشكرایه، كازم پێشتر له گوندی (گربیش)ی سه‌ر به‌شارۆچكه‌ی (ئاكرێ)ی كوردستانی خۆماندا مامۆستا بووه و كۆمه‌ڵێك هونه‌رمه‌ند و موزیسیانی ناوداری كوردیش ئاشنایه‌تییان له‌گه‌ڵیدا هه‌بووه، ئه‌ویش زۆر به‌جوانی له هونه‌ری كوردی ڕوانیووه و حه‌زی به‌موزیكی كوردی كردووه.\n٭ ئایا خۆی زانیویەتی ئه‌م بەرهەمەی لەسەر نووسراوە و به‌ڕێزت لە بەرنامەتدا نییە بیكه‌یته عەرەبی؟\n- تا ئه‌م ساته، له‌هیچ كه‌س و لایه‌نێكه‌وه پێم ڕانه‌گه‌یه‌نراوه كه ئایا كازم په‌رتووكه‌كه‌می به‌ده‌ست گه‌یشتووه یاخود نا! بێگومان زۆر به‌په‌رۆشه‌وه‌ش چاوه‌ڕێی ئه‌م ساته‌م. له‌باره‌ی وه‌ڕگێڕانه‌كه‌شی، به‌دڵنیایی له به‌رنامه‌مدا هه‌یه له‌داهاتوودا بۆ سه‌ر (زمانی عه‌ره‌بی) وه‌ریبگێڕم؛ تاوه‌كو سوود به‌هه‌موو هه‌وادارانی بگه‌یه‌نێت. بۆ ئه‌نجامدانی ئه‌م كاره‌ش، به‌ڕاشكاوی له ده‌رفه‌تێك ده‌گه‌ڕێم؛ بۆئه‌وه‌ی (سپۆنسه‌ر)ێكم ده‌ستبكه‌وێت.\nشایانی باسه، نووسه‌ر كۆمه‌ڵێك بابه‌تی هه‌مه‌ڕه‌نگی ده‌رباره‌ی كازم له‌میانه‌ی ڕۆژنامه‌كان و گۆڤاره‌كان و ماڵپه‌ڕه ئه‌لیكترۆنییه‌كاندا بڵاوكردۆته‌وه.


بەڕێوەچوونی یادی ١٠ی خاکەلێوە رۆژی شەهیدانی کوردستان لە شاری ئۆرێب?\nناوەندی هەواڵ- سوید: دوانیوەڕۆی رۆژی شەممە رێکەوتی ٢٩/٠٣/٢٠١٤ کۆریادێک بۆ یاد کردنەوەو رێز گرتن لە یەکەم سەرۆک‌کۆماری کوردستان پێشەوا قازی محەممەدو هاوڕێیانی لە لایەن کۆمیتەی حیزبی دێموکڕاتی کوردستان لە شاری ئۆرێبروو بەڕیوە چوو.\nلەگەڵ بەخێر هێنانی بەشداران لە لایەن بەڕێوەبەری بەرنامەکە بەڕێز سیاوەش قەوی‌پەنجە، رێوورەسمەکە بە یەک خولەک بێدەنگی بۆ رێز گرتن لە گیانی پاکی سەرجەم شەهیدانی کوردستان دەستی پێکرد. پاشان سرودی ئەی شەهیدان لە لایەن بەرێزان عومەر گەردی و قادر قوربانی پێشکەش کرا.\nئەوجار نۆرە گەیشتە پەیامی کۆمیتەی ئۆرێبرووی حیزبی دێـموکڕاتی کوردستان کە لە لایەن بەرپرسی کۆمیتەوە بەڕێز کەریم بابەکری پێشکەش بە یادەکە کرا. شایانی باسە کە لە پەیامەکەی کۆمیتە دا سەرەرای پەیمان نوێ کردنەوە لەگەڵ شەهیدان، کۆپلەیەک لە وەسیەتنامەکەی پێشەوا گونجێندرابوو.\nلە بەشێکی دیکەی بەرنامەکەدا پەیامی بزۆتنەوەی گۆران خوێندرایەوە.\nدوابەدوای خوێندنەوەی پەیامەکان نۆبە گەیشتە بەشی سێمیناری بەرنامەکە. بۆ ئەو مەبەستە بانگهێشتی بەڕێز مامۆستا ئاشق چالاکی سیاسی و ئەندامی چالاکی حیزبی دێموکڕاتی کوردستان کرابوو. مامۆستا ئاشق لە باسەکەیدا هەڵسەنگاندنێکی لەسەر رۆژی ١٠ی خاکەلێوە و پێویستی رۆژێک بە ناوی رۆژی شەهیدان کرد . ناوبراو باسی لەوە کرد کە مێژووی خەباتی گەلی کورد مێژوویەکی دورودرێژە و تا ئێستاش بە داخەوە ئەو خەباتە بە ئاکام نەگەیشتوە و بە هەزاران شەهیدمان داوە. هەر بۆیە بۆ پەیمان نوێ کردنەوە لەگەل ئەو شەهیدانە پێویستە لە رۆژی لە سێدارە دانی سەرۆکی کۆماری کوردستان، پێشەوا قازی محەممەد ئەو ئەرکە بەجێ بێنین.\nلە درێژەی باسەکەی دا مامۆستا ئاشق باسی لە کەسایەتی پێشەوا و پێشەوەری کردو نموونەی وەسف کردنی چەند کەسایەتی خاریجی لەسەر شەخسی پێشەوا ی بۆ بەشداران گێڕایەوە.\nدوایین بەشی بەرنامەکە تەرخان کرابوو بە دابەش کردنی دیاری کۆمیتەی ئۆرێبرووی حیزبی دێموکڕاتی کوردستان بەسەر بنەماڵەی سەبەرزی شەهیدان کە وێنەی پێشەوا قازی محەممەد بوو.\nشایانی باسە کە لە میانەی بەرنامەکە دا چەند هونراوەو سروود پێشکەش بە یادەکە کران‌و کاتژمێر ١٥،٣٠ کۆتایی بە بەرنامەی یادی ١٠ی خاکەلێوەی ساڵی ١٣٩٣ هەتاوی هات.\nکۆمیتەی ئۆرێبرووی حیزبی دێـموکڕاتی کوردستان\nبگه‌رێوه|ئەم بابەتە 696 جار بینراوە| بینێره| چاپ


گێژنه‌ش تامى جارانى نه‌ما !! – Standard Kurd\nلەلایەن ستاندار Posted on ئاب 2, 2020 341 جار بینراوە 0 سەرنج\nنوسينی: شێرزاد شێخانى\nته‌مه‌نم گه‌يشته 65 سارييه‌وه يه‌كه‌مجاره له‌ژيانم هه‌ست به خۆشى گێژنه نه‌كه‌م !!. چاو ده‌گێڕم به‌ده‌وروبه‌رمدا هيچ ترووسكاييه‌كى خۆشى نابينم . قه‌يرانى هه‌موو دونيا روويان تێكردين ، نه‌بوونى ، فه‌قيرى ، زوڵموزۆردارى ، په‌تاى نه‌گريسى كۆرۆنا ، ئه‌وه كاره‌ساتى نه‌بوونى ئۆكسجينيشى هاته سه‌ر . ته‌ماشاى مندار‌و نه‌وه‌كانيشم ده‌كه‌م هه‌ست ناكه‌م ئه‌وانيش دڵخۆش بن . گێژنه‌كه‌شيان بوويته رۆژه‌كى ئاسايى و هيچ گۆڕانكارييه‌ك هه‌ست پێناكه‌ن !.\nجاران گێژنه گه‌وره‌ترين و خۆشترين موناسه‌به بوو به‌نيسبه‌ت منداره‌وه . به‌په‌رۆشييه‌وه چاوه‌ڕيى ئه‌و رۆژه‌يان ده‌كرد .. خێزانه‌كان سه‌ربارى نه‌بوونى ، به‌ڵام هه‌موو ره‌نجى ژيانى يه‌ك ساريان خڕ ده‌كرده‌وه لۆ رۆژانى گێژنه به‌ركوو درى منداره‌كانيان خۆشكه‌ن ، هه‌ر له كڕينى جلكوبه‌رگى تازه‌وه هه‌تا دابينكردنى مه‌سره‌فى رۆژانى گيژنه‌يان .\nمندار ده‌بايه هه‌موو جلكه‌كانى تازه‌بايه ، وه‌كى ئه‌وه‌ى له‌و رۆژه‌دا له‌دايك بووبى . نازانم بۆنى ئه‌و جلكه تازانه‌ش لۆ ئه‌وه‌نده خۆش بوون ، وه‌كى هاوڕێم ئاوڕه‌حمانى فه‌رهادى گۆته‌نى ، ته‌نانه‌ت بۆنى پێڵاوه تازه‌كانى گێژنه‌ش ئه‌وه‌نده خۆش بوو شه‌وى گێژنان له‌بن سه‌رمان داده‌نا !.\nئاى چه‌نده خۆش بوو كه به‌مه‌قه‌س به‌نه سپييه‌كه‌ى گۆريه‌كانمان لێده‌كرده‌وه‌و لۆ پڕاوه له‌پێمان ده‌كرد . ئه‌و ده‌سته‌سڕه سپييه چه‌نده جوان بوو كه قه‌دمان ده‌كردو له‌سه‌ر قاته تازه‌كه‌ى گێژنه له‌ته‌نيشت باليفه‌كانمان داده‌نا .\nئاى چه‌ند خۆش بوو كه شه‌وى گێژنه ده‌خيله‌مان ده‌شكاندو درهه‌م ونيو درهه‌مه‌كان ده‌كه‌تنه گۆڕێ و تۆزى ده‌خيله‌كانيان له‌سه‌ر نيشتبوو ..\nئاى خودايه ده‌نگى ئه‌و پرێمزه گچكه‌يه‌ى مه‌نجه‌ره گۆشته‌كه‌ى له‌سه‌ر بوو ، لۆ ئه‌وه‌نده خۆش بوو ، ده‌تگۆت سه‌مفۆنياى بيتهۆڤنه . ئه‌دى ده‌نگى پرێمزه گه‌وره‌كه‌ى حه‌مام و مه‌نزه‌رى ئه‌و جورمه‌ى حه‌مامێ كه جامه فافۆنه‌كه سه‌ماى له‌ناو ده‌كردو له‌كن به‌لوعه‌كه‌ى راده‌وه‌ستاو پڕ ئاوى سارد ده‌بوو ، له‌ولاشه‌وه داكم له‌مه‌نجه‌ره گه‌وره‌كه‌وه جامه‌ك ئاوى گه‌رمى پێمان داده‌كرد . ئه‌دى هاوارو قييژه‌ى خوشك وبرا گچكه‌كانمان له‌ناو حه‌مامێ كه سابوونه‌كه ده‌چووه چاويان !.\nئه‌دى ده‌نگى الله اكبرى بڵندگۆى مزگه‌فتى شێخه‌ڵلاو خانه‌قاو مزگه‌فتى گه‌وره‌ى بازاڕو مزگه‌فتى حاجى له‌قله‌ق هه‌موويان پێكه‌وه وه‌كى كۆرسى گۆرانى جه‌وابى ( الرحمن علم القرآن ، خلق الانسان ، علمه البيان ) يان ده‌دايه‌وه !.\nئه‌دى ديمه‌نى ئه‌و كچو كوڕانه‌ى سبه‌ينى سه‌عات نۆ پۆل پۆل به كه‌عبولعالى وپێڵاوه تازه‌كانى باتاوه شۆڕ ده‌بوونه‌وه لۆ بن له‌يلوگانى قه‌برستانى چراغ كه رۆژى حه‌شر له‌وێدا بوو .\nئه‌دى ديمه‌نى خاوه‌ن عاره‌بانه‌كانى سه‌يداوه سێتاقان كه به‌ريز له‌نێزيك پرده‌كه‌ى سه‌يداوه راده‌وه‌ستان و چاوه‌ڕيى منداره‌كان ده‌كرد يه‌ك فه‌ڕڕه‌يان پێ لێبده‌ن به پێنج فلس .\nئه‌دى بۆنى كوببه برووشه‌كه‌ى مام يوسف ومام سه‌يد له‌بن ره‌شماره ڕه‌شه‌كان .\nئه‌دى ديمه‌نى ئه‌و مسه‌وڕانه‌ى بن ديوارى قه‌برستانه‌كه كه له‌وحه‌يه‌كى گه‌وره‌ى عه‌سابه‌و وه‌حشىيان دانابوو جێى سه‌رى مندارانيان به به‌تارى جێ هێشتبوو لۆ ئه‌وه‌ى مندار به‌كورسييه‌كه‌ى پشته‌وه‌ى له‌وحه‌كه سه‌ركه‌وى و سه‌رى له‌ناو كوونه‌كه‌وه ده‌ربينى و خۆى وه‌كى ره‌ئيس عه‌سابه پێشان بدات .\nئه‌دى ديمه‌نى ئه‌و گه‌نجانه‌ى له‌بن كێلى قه‌بره‌كانه‌وه به كۆمه‌ڵ دانيشتينه لگاو و بيستويه‌ك ده‌كه‌ن .\nئه‌دى ديمه‌نى ئه‌و كوڕه هه‌رزه‌كارانه‌ى له‌كڕينى بيتاقه‌ى سينه‌ما له‌ناو قه‌ره‌باڵغيه‌كه‌وه ده‌هاتنه ده‌رێ چاكه‌ته‌كانيان شه‌توپه‌ت بووه‌و سه‌روپرچييان شاته‌شێت بووه .\nئه‌دى ده‌نگى ئه‌و دمبكانه‌ى له‌ناو سينه‌مه‌كاندا حه‌شريان ده‌كردو ، بۆنى بارو‌وتى ده‌مانچه تۆمته‌ره‌قه‌كان سه‌رى ئينسانيان كاس ده‌كرد .\nئه‌دى له‌فه هێلكه كوڵاوه‌كه‌ى مام نادرى پێش سينه‌ما حه‌مراو گه‌سه‌كه‌ى مام حوسێنى سينه‌ما سيروان كه له پيتزاى ئيتاڵى ودۆنه‌ره‌كانى هه‌موو دونيا به‌تامترو خۆشتر بوون .\nئه‌دى تامى ئه‌و بيبسييه‌ى له‌ناو سينه‌مادا به‌ته‌قه ته‌قى كليلى بيبسيه‌كانه‌وه حه‌زمان ده‌چووێ ، كه ده‌شمانخوارده‌وه چاومان پڕ ئاو ده‌بوو .\nئه‌دى ديمه‌نى به‌ربوونى ئه‌و حه‌شامه‌ته‌ى ناو سينه‌ما دواى ته‌واو بوونى فليمه‌كان ، كه هه‌تا چاره‌گه‌كى چاومان ده‌زوورايه‌وه هيچمان به‌باشى نه‌ده‌ديت .\nئه‌دى مه‌نزه‌رى ئه‌و ژن وكچانه‌ى له‌عه‌رزى ئێواران به پێچه‌و عه‌باوه به په‌له‌په‌ل خۆيان ده‌كرده لۆجه‌كانى سينه‌ما لۆ ديتنى فليمه‌كانى عه‌بدولحه‌ليم وفه‌ريد ئه‌تڕه‌ش .\nئه‌و ديمه‌ن ومه‌نزه‌ره دڵگييرانه ئێستا ده‌يانبينيه‌وه هه‌تا درمان به‌گێژنان خۆش بى ؟؟! .\nئێستا به‌س مه‌نزه‌ڕى مردنى ئازيزان و ره‌شپۆشى كه‌سه‌كانيان ده‌بينين !!.\nژيانى ئه‌وڕۆمان يه‌كسانه به‌خه‌مو خه‌فه‌ت ونه‌بوونى و برسييه‌تى !!.\nجا گله‌يى مه‌كه‌ن ئه‌گه‌ر دڵم به‌و گێژنه‌يه‌ش خۆش نه‌بى . باقى وه‌لسه‌لام ..\nبڵاوکراوەی پێشووروانگەی یاسایی و دەستوری بۆ هەڵبژاردنی پێشوەخت له عێراق\nبڵاوکراوەی نوێترپەیوەندی بە ریفراندۆمیش هەیە، نهێنیەكی مەترسیدار لەسەر بێرنارد لیڤی ئاشكرادەبێت\nPosted on ئه‌یلول 30, 2020 0 864


به‌یانییه‌ک له خه‌و هه‌ڵده‌ستی دڵت خۆشه. چاوه‌كانت له ناو ئاوێنه‌دا بروسكه‌یان دێت. قژت جوانتر له هه‌میشه‌یه. چاڵه بچووكه‌كه‌ی ژێر گۆنات خۆی ده‌ر ده‌خات. بۆنی باران، شنه‌ی به‌یانی و ته‌م و مژێكی ته‌نک، هه‌وا ڕێک ئه‌و جۆره‌یه تۆ حه‌زده‌كه‌ی. په‌له‌ت نییه. بزه‌ت له سه‌ر لێو ون نابێت. خه‌ڵک ڕووخۆشن. قه‌تار به وه‌ختی خۆی دێت... هه‌موو شتێک له سه‌ر جێی خۆیه‌تی ...\nبه‌یانییه‌ک له خه‌و هه‌ڵده‌ستی ده‌بینی هیچ شتێک له سه‌ر جێگه‌ی خۆی نییه. دڵته‌نگی. چاوه‌كانت خۆڵه‌مێشین، ژێر چاوه‌كانت ڕه‌شن. چاڵی ژێر گۆنات نه‌ماوه. تاقه‌تی ئاوێنه‌ت نییه. قژت وه‌ک بڵێی لێت زیزه، ئه‌وه‌نده له‌ژێر ئاوی گه‌رم خۆت مات ده‌كه‌ی كه وه‌دره‌نگی ده‌كه‌وی. ناوچاوانت به زله‌ی بایه‌كی سارد سڕ ده‌بێت. قه‌تار بیست ده‌قه دره‌نگ دێت. خه‌ڵک له خۆڕا شه‌ڕ‌ده‌فرۆشن. ترافیک ته‌واوی نایه‌ت. كات وه‌ک بڵێی خێراتر له ڕۆژانی پێش تێده‌په‌ڕێت و تۆ له كاتی دیاری كراو ناگه‌یه سه‌ر قه‌راره‌كه‌ت. سه‌یر ئه‌وه‌یه ڕۆژێكی وا هاوكاره‌كانت هه‌زار جار به په‌ناتا تێده‌په‌رن و پێیان وایه تۆ هه‌ر وه‌ک ڕۆژانی پێشتر وای. كه‌س گومان له هیچ ناكات، ئاخر تۆ بۆنی هه‌مان عه‌تری دۆینێت لێ دێت. بزه‌ی دۆینێ به گۆشه‌ی چه‌پی لێوته‌وه دیاره، لێوه‌كانت وه‌ک دۆینێ سوورن. وه‌ک دۆینێ به داڵانه دوور و درێژه‌كه‌دا دێی و ده‌ڕۆیی. قه‌رار داده‌نێی و وه‌ک دۆینێ ده‌چییه سه‌ر قه‌راره‌كانت. دێی، ده‌ڕۆیی، ده‌گه‌ڵیان ده‌ڵێی، پێده‌كه‌نی و كه‌س خۆڵه‌مێشی چاوه‌كانت نابینێت!\nجارهه‌یه خۆڵه‌میشی چاوه‌كانت به فرمێسک ناشۆردرێته‌وه. جارهه‌یه دڵه‌ڕاوكه‌كان له ناكاو دێن و تا دره‌نگ ده‌مێننه‌وه. جارهه‌یه بیرێكی بچووكی دوور له ناوڕاست زه‌ێنتدا سه‌رهه‌ڵده‌دا و به هیچ كاڵ نابێته‌وه. جارهه‌یه وشه‌كانی سه‌ر كارته‌پۆستالێكی سه‌وز یا شین ده‌بن به هاوار له گوێتا ده‌زرینگێنه‌وه.\nجارهه‌یه وه‌ک ئه‌مڕۆ، وه‌ک ئێستا، هه‌موو له‌ت و په‌ته‌كانی ڕۆحت داوای بوونی كه‌سێک ده‌كه‌ن سنگی بۆنی بارانی لێده‌هات!


پارێزبەندی پەرلەمانی لە نێوان یاران و نەیارانی - سەکۆ\nپارێزبەندی پەرلەمانی لە نێوان یاران و نەیارانی\nپارێزبەندی پەرلەمانی/ حەسانەی پەرلەمانی، بریتییە لە شێوازێک لە پاراستنی یاسایی کە دەستور دەیبەخشێت بە نوێنەرانی میللەت لە پەرلەمان، وەک جۆرێک لە حیمایەی سیاسی و یاسایی، تا ئەو نوێنەرانە بتوانن ئەرکە دەستورییەکانیان- وەک دەسەڵاتی یاسادانان و چاودێریکردنی دەسەڵاتی جێبەجێکردن- بە باشی بەرێوەبەرن. ئەم پاراستنە (حیمایە) لە دەستوری بەشێکی زۆری وڵاتاندا بە دەق ئاماژەی بۆ کراوەو رێگەی پێدراوە. واتە پارێزبەندی نوێنەرانی پەرلەمان، پارێزبەندییەکی تەواو یاسایی و دەستورییە. فاکتەری هەرە سەرەکی بۆ بەخشینی حەسانەی پەرلەمانی بە ئەندامانی ئەنجومەنی نیشتیمانی، ئەوەیە ئەندامانی ئەنجومەنی نیشتیمانی، بتوانن بێ ترس و دوو دڵی، دوور لە فشارو کاریگەری دەسەڵاتی جێبەجێکردن، بتوانن ئەرکە دەستوری و یاساییەکانی خۆیان بە شێوەیەکی تەواو ئەنجامبدەن.\nلێرەوە پارێزبەندی پەرلەمانی زامنی سەلامەتی و پاراستنی نوێنەرانی هەڵبژێردراوی میللەتە، دژ بە هەر جۆرە هەڕشەو تۆڵەکردنەوەیەک، سا ئەو هەڕەشەو تۆڵەکردنەوانە لەلایەن دەسەڵاتدارنی دیکەی وڵاتەوە بێت یان لە لایەن حیزب و گروپ و خەڵکانی دیکەوە بێت. وەلێ لەگەڵ ئەوەشدا، ئەم ئیمتیازە کە دراوەتە نوێنەرانی ئەنجومەنی نیشتیمانی، شارەزایان و هاوڵاتیانی بۆ دوو بەرە دابەشکردووە: بەرەیەکیان لەگەڵ بەخشینی ئەم ئیمتیازەن بە پەرلەمانتاران، لێ بەرەکەی دیکە دژی ئەم بەخشینەن و هەر بەرەیەکیش پاساوی تایبەت بە خۆی هەیە کە لە خوارەوە بە کورتی باسیان لێوە دەکەین.\nهەندێک لە شارەزایان پێیانوایە، پەرلەمانتار ئەرکێکی قورس و سەختی لەسەر شانە، ئەرکێک لە سەروبەندی جێبەجێکردنیدا، هیچ دوور نییە دووچاری هەڕەشەو مەترسی ببێتەوە. بۆ نموونە پەرلەمانتار بۆ ئەوەی بتوانێت چاودێری کارەکانی حکومەت بکات، کەمتەرخەمییەکان دەستنیشان بکات، گەندەڵییەکان ئاشکرا بکات، دەست بخاتە سەر بەهەدەردانی موڵکی گشتی و بەکارهێنانی بۆ بەرژەوەندی شەخسی، لێپرسینەوە لە سەرۆک وەزیران و کابینەی وەزارەتەی بکات، گەندەڵکاران راپێچی دادگاکان بکات و یەکسانی و عەدالەتی کۆمەڵایەتی بۆ هەموان بەرقەرار بکات. هەمو ئەو کارانە پێویستی بەوەیە پەرلەمانتار لە رێگەی یاساو دەستورەوە پارێزراوبێت، دوور بێت لە هەڕەشەو ترساندن، نەکەوێتە ژێر کاریگەری دەسەڵاتی جێبەجێکردنەوە. پێویستی بەوەیە لە سەروبەندی ئەنجامدانی کارەکانیدا، بەرپرسانی وڵات هەڕەشەی لێ نەکەن، ژیانی پارێزراو بێت و هیچ لێپرسراوێک لە هەر پلە و پۆستێکی حکومی و حیزبیدا بێت، بۆی نەبێت چاو لە پەرلەمانتار سورکاتەوەو ئازاری پێبگەیەنێت. ئا لێرەوە پارێزبەندی پەرلەمانی دێت و رەهەندێکی دەستوری و یاسایی دەدات بە حەسانەی پەرلەمانتاران.\nبەڵام لە لایەکی دیکەوە، هەندێک لە شارەزایان و بڕێکی زۆر لە هاوڵاتیان پێیانوایە، پارێزبەندی بۆ پەرلەمانتاران، هەندێکجار دەبێتە قەڵغان بۆ ئەو پەرلەمانتارانەی کە دوور نییە خۆیان گەندەڵی ئەنجامبدەن و خۆیان بەشێکبن لە پرۆسەی بەهەدەردانی موڵکی گشتی و لەکاری نایاسایی و گەندەڵییەوە تێوەگلابن و هیچ دەزگایەکیش نییە بتوانێت لێپرسینەوەیان لەگەڵدا بکات. لەبەرچی؟ لەبەر ئەوەی بە شێوەیەکی یاسایی حەسانەی پەرلەمانیان هەیە. لەم حاڵەتەدا پارێزبەندی پەرلەمانتاران رەهەندێکی نێگەتیڤ وەردەگرێت و دەبێتە پاڵپشت بۆ کردەی خراپ بەکارهێنانی دەسەڵات و بڵاوبووەوەی زیاتری گەندەڵی. ئەو شارەزایانە لەو باوەڕەدان پارێزبەندی، ئامرازێکە لەژێر سایەیدا، پەرلەمانتاری گەندەڵ و نابەرپرسیار، دەتوانێت چەندین گەندەڵی و هەڵەی گەورە ئەنجامبدات و رۆبچێتە نێو هەر جۆرە بازرگانییەکی نا رەواو نا شەرعییەوە. بێ ئەوەی دووچاری لێپرسینەوەی یاسایی ببێت.\nمێژووی یەکەم دەرکەوتنی پارێزبەندی پەرلەمانی\nیەکەم دەرکەوتنی حەسانەی پەرلەمانی، دەگەڕێتەوە بۆ کۆتاییەکانی سەدەی حەڤدە، بە دیاریکراوی دەگەڕێتەوە بۆ ساڵی 1688 لە ئینگلتەرە. دوای بەرپابوونی شۆڕشی ئینگلیزی کە بە (شۆڕشە نەمرەکە) ناسراوە، دیکۆمێنتێکی دەستوری بە ناوی (یاسای مافەکان/ قانون الحقوق) راگەیەندرا. لەو دیکۆمێنتەدا هاتووە: ئازادی قسەکردن و گفتوگۆکردن، لەناو پەرلەماندا، نابێت هۆکارێک بێت بۆ لێپێچینەوەی قەزائی یان بۆ لێپرسینەوە لەبەردەم هیچ دادگایەکدا. لە ئینگلتەرەی ئەو رۆژگارەدا، بڕیاردان لەسەر ئەم پارێزبەندییە، لە بنچینەدا بۆ پاراستن و پارێزگاری بوو لە نوێنەرانی پەرلەمان، لە دەسەڵاتی پاشاکان. بەو مانایەی پاشاکان نەتوانن بەئارەزوی خۆیان و کەی بیانەوێت، لێپێچنەوە لە ئەندامانی پەرلەمان بکەن و سزایان بدەن، کەی ویستیان ئەندام پەرلەمان دەرکەن و لە کاری پەرلەمانی دووریبخەنەوە. بەڵام ئەم پارێزبەندییە لە سنورێکی دیاریکراودا بوو، سیفەتێکی رەهای نەبوو، مەسەلەی خیانەتی گەورەی نیشتیمانی و کێشەی کوشتن و تێکدانی ئەمن و ئاسایشی نەدەگرتەوە. بەو مانایەی ئەگەر پەرلەمانتار لە هەر یەکێک لەو تاوانانە تێوەبگلایە، ئەوا بێ ئەوەی پارێزبەندییەکەی لەسەر هەڵگیرێت، دەستگیر دەکراو دووچاری لێپرسینەوەی توند دەبوو. هەروەها ئەو تاوانانەی نەدەگرتەوە کە پەرلەمانتار بەرامبەر بە یەکێک لە دادگاکان ئەنجامیدەدا، بەو جۆرە تاوانەیان دەوت (تاوانی ئیهانەکردنی دادگا).\nلەگەڵ تێپەڕینی کات و رۆژگارو بە هاتنی سەدەی هەژدەهەم، چەمکی حەسانەی پەرلەمانی لە بەریتانیای مەزن، گۆڕانکاری گەورەی بەسەردا هات و گەشەی زیاتری بەخۆیەوە بینی. یاسا بۆ رێکخستنی ئەحکامەکانی دانرا، هەر لە رێگەی یاساوە کۆمەڵێ کۆت و بەند لەسەر چۆنیەتی کارکردنی و بوارەکانی دانرا. دواتر ئەحکامەکانی پارێزبەندی پەرلەمانی ئینگلتەرە، گواسترایەوە بۆ ئەو وڵاتانەی سودیان لە یاساکانی بەریتانیا وەرگرتبوو، وەک ویلایەتە یەکگرتووەکانی ئەمریکا، ئوستورالیا، کەنەدا، هند.\nپارێزبەندی پەرلەمانی لە فەرەنسا، بە هەمان ناوەرۆکە ئینگلیزییەکەوە، لە زۆربەی دەستورەکانی فەرەنسادا ئاماژەی پێدراوە. هەر لە دەستوری شۆڕشی فەرەنسی ساڵی 1789بۆ دەستورەکانی ساڵانی 1791، 1795، 1799، 1848، 1875، 1946 و دواجار بۆ ئەم دەستورەی ئێستا کە لە ساڵی 1958 دەرچووە. لەهەمو ئەو دەستورانەدا، پرنسیپی حەسانەی پەرلەمانی مسۆگەر کراوەو بە مەبەستی رێکخستنی، چەند مادەو بڕگەیەکی بۆ تەرخانکراوە.\nجۆرەکانی پارێزبەندی پەرلەمانی\nشارەزایانی ئەم بوارە، پارێزبەندی پەرلەمانی بۆ دوو جۆر دابەش دەکەن: یەکەم پارێزبەندی بابەتی/ حیمایە موضوعیە، دووەم پارێزبەندی رێکاری/ الاجرائیە. لە خوارەوە بە کورتی لەسەر هەردوو جۆرەکە دەدوێین.\nیەکەم: پارێزبەندی بابەتی\nپێشی دەوترێت پارێزبەندی سیاسی، پەرلەمانتار لەم جۆرە پارێزبەندییەدا، هیچ لێپرسینەوەیەکی لەگەڵ ناکرێت دەربارەی ئەو قسەو گفتوگۆو بیروڕاو ئایدیانەی کە لە کاتی ئەنجامدانی ئەرکی نوێنەرایەتی کردنیدا، دەریان دەبڕێت. ئەم جۆرە لە پارێزبەندی، بە تەواوی پەرلەمانتار لە هەمو ئەو هەڕەشەو فشارنە دەپارێزێت کە لەوانەیە لەلایەن دەسەڵاتی جێبەجێکردنەوە، یان لەلایەن هەر دەسەڵاتێکی دیکەی فەرمی یا نافەرمییەوە، لێی بکرێت. ئەمە وا دەکات پەرلەمانتار لە سەروبەندی ئەنجامدانی ئەرکەکانی، هەست بە دڵنیایی و متمانە بکات کەوا پارێزراوەو هەڕەشەی لەسەر نییە. وا دەکات بوێرانە و ئازادانە، لە نێو هۆڵی پەرلەمان و لەکاتی دانیشتنەکاندا، قسەو سەرنج و تێبینییەکانی بخاتەڕوو، دزی و بە هەدەردانەکانی سامانی گشتی ئاشکرا بکات و گەڵندەڵکاران دەستنیشان بکات. لە راستیدا پارێزبەندی بابەتی، تەنها ئەو قسانەی ئەندام پەرلەمان ناگرێتەوە کە لە نێو هۆڵی پەرلەماندا دەیانکات، بگرە ئەو قسە و گفتوگۆو مشتومڕانەشی دەگرێتەوە کە لە نێو لیژنەکان و راپۆرتەکاندا دێن. تەنانەت ئەو قسەو لێدوانانەشی دەگرێتەوە کە لە دەرەوەی دەزگای ئەنجومەنی نیشتیمانی دەیانکات، بەو مەرجەی لێدوانەکانی لە سنوری کاری پەرلەمانتارییەکەیدا بێت و پەیوەست بێت بە ئیشوکاری پەرلەمانەوە. ئەم حاڵەتەیە وا دەکات پەرلەمانتار متمانەی تەواوی هەبێت و بوێرانە چ قسەیەکی هەبێت بیکات. بێگومان ئەمەش هۆکارێکە بۆ دەوڵەمەندبوونی کاری پەرلەمانتاری و بەرزڕاگرتن و گەشەپێدانی فیکری دیموکراسی و پاشان پێشخستنی کایەی سیاسی و حوکمڕانی.\nلێرەدا با ئەم پرسیارە بکەین: باشە ئەگەر پێچەوانەی ئەمە ڕووبدات، چی دەبێت؟ واتە ئەگەر پەرلەمانتار وەک هەر کەسێکی ئاسایی، لەسەر قسەو لێدوانەکانی، لەسەر دەربڕینی بیروڕای، لێپرسینەوەی لەگەڵ بکرێت و دووچاری گرتن و ئەشکەنجەو هەڕەشەی مەترسیدار ببێتەوە، چی روودەدات؟ ئەگەر ئێمە رۆژانە پەرلەمانتار لەسەر لێدوانەکانی بدەینە دادگا، رۆژێک لە داگای کەتن و رۆژێکی دیکە لە دادگای تاوان، بەیانییەک لە مەخفەرێکی پۆلیس ئامادەبێت و ئێوارەیەک لە نووسینگەیەکی ئاسایش بۆ چەندین کاتژمێر بمێنێتەوە، چی روودەدات؟ لە حاڵەتگەلێکی لەو جۆرەدا، کاری پەرلەمانتار زۆر قورس و دژواردەبێت، ترس و دڵەڕاوکێ زاڵدەبێت بەسەر خودی پەرلەمانتارەکەدا. ئەمە وا دەکات ئەو پەرلەمانتارە بێدەنگی و قسەنەکردن هەڵبژێرێت. لە دانیشتنەکاندا قسە نەکات و تەنها بۆ رازیبوون دەستی بەرزکاتەوەو تەواو. لێرەدا پەرلەمانتار لەکەسێکی خاوەن بیروڕاو بۆچون و چالاک، دەبێت بە کەسێکی بێدەنگ و کش و مات و ناچالاک. لە کەسێک بەرگری لە بەرژەوەندی گشتی دەکات و گەندەڵی و کارە نایاساییەکان ئاشکرا دەکات، دەبێت بە کەسێکی بێ دەسەڵاتی ترسنۆک و چاوپۆشی لە هەمو کارێکی گەندەڵی دەکات. لە کەسێک کە لە رێگەی هەڵبژاردنەوە متمانەی میللەتی وەرگرتووە، تا بارودۆخی میللەت چاک بکات و کەموکورتییەکان چارەسەر بکات، دەبێت بە کەسێک سەرەتا متمانەی میللەت لەدەست دەدات، پاشان هیچ باکی بە خراپی بارودۆخی ژیانی هاوڵاتیان نییە و هەوڵی مانەوەی گەندەڵی و کەموکورتییەکان دەدات، بگرە خۆشی دەبێتە بەشێک لە پرۆسەی گەندەڵی و ناشەفافییەت و شاردنەوەو پەنهانکردن و بزرکردنی راستییەکان. ئیدی ناتوانێت ئەرکەکانی سەرشانی، بە راستی و دروستی و وەک پێویست جێبەجێ بکات. ناتوانێت رێگری لەو تاڵانی و بڕۆیە بکات کە وڵاتی پێدا دەگوزەرێت.\nدووەم: پارێزبەندی رێکاریی\nپێشی دەوترێت پارێزبەندی کاتی، لەم حاڵەتەدا هیچ رێکارێکی جینائی لەبەرامبەر پەرلەمانتار ناگیرێتەبەر، ئەگەر هاتو تۆمەتبار کرا بە تاوانێک لە تاوانەکان و تۆمەتەکانیش تەنها لەسنوری قسەدابوو، بێ بوونی هیچ بەڵگەیەکی باوەڕپێکراو، تەنها دوای وەرگرتنی رەزامەندی ئەنجومەنی نوێنەران نەبێت. ئەم جۆرە لە پارێزبەندی لە پێناو پاراستنی بەرژەوەندی گشتی دانراوە، بەو پێیەی ئەندام پەرلەمان نوێنەری میللەتە و پارێزگاری لە بەرژەوەندی گشتی دەکات. وەلێ ئەگەر ئەندام پەرلەمان بە بەڵگەی راستەقینەوە تاوانێکی لەسەر ئیسپاتبوو، ئەوا لەم حاڵەتەدا کار بەم پارێزبەندییە ناکرێت و پەرلەمانتاری تۆمەتبار، رووبەڕوی دادگا دەکرێتەوە.\nلێرەدا پێویستە ئاماژە بەوە بدەین کە پارێزبەندی پەرلەمانتاران بە هەردوو جۆرەکەیەوە، پێویستییەکە (زەرورەتێکە) ئیشەکەیان دەیخوازێت و تەنها بۆ ئەو ماوەیەیە کە پەرلەمانتارەکە نوێنەری میللەتەو لە ئەنجومەنی نیشتیمانی کاردەکات. بە مانایەکی دی، پارێزبەندی دەدرێت بە پۆستەکە نەک بە کەسەکە، ئەگەر ئەو کەسە پۆستەکەی نەما کە ئەندامی پەرلەمانە، ئەوا راستەوخۆ پارێزبەندییەکەشی نامێنێت. پارێزبەندی پەرلەمانتارەکان ئەگەرچی وا دەردەکەوێت جۆرێکە لە تێکدانی پرنسیپی یەکسانی نێوان تاکەکان، جیاوازیکردنە لە نێوان پەرلەمانتاران و هاوڵاتیانی ئاسایدا. بەڵام لێرەدا ئەم نایەکسانییە و ئەم جیاوازییە، بۆ بەرژەوەندی شەخسی و تایبەتی پەرلەمانتارەکە بڕیاری لەسەر نەدراوە، واتە پاراستنی بەرژوەندی شەخسی کەسەکە نییە، بەڵکو بۆ بەرژەوەندی میللەت و بۆ پارێزگاریکردن لە کیانی نوێنەرایەتی دانراوە، دژ بە هەر دەستدرێژییەک. بۆ راگرتنی هەیبەت و شکۆی پەرلەمان دانراوە.\nوەلێ کۆی ئەو قسانەی سەرەوە، مانای ئەوە نییە ئەندامی پەرلەمان، لە رێگەی پارێزبەندییەوە، بچێتە سەرەوەی یاساو هیچ چاودێرییەک نەکرێت، بە ئارەزووی خۆی هەڵسوکەوت و رەفتار بنوێنێت و هیچ کۆت و بەندێکی لەسەر نەبێت. نا نەخێر مەسەلەکە هەرگیز بەو جۆرە نییە. پارێزبەندی بۆ ئامانجێکی روون و ئاشکراو دیاریکراو دانراوە، نابێت پەرلەمانتار لێیدەرچێت و زیادەڕۆیی پێوە بکات. چونکە لێدەرچوون و زیادەڕۆیی، پەرلەمانتارەکە دووچاری لێپرسینەوە دەکات.\nلەسەرەوە تا رادەیەک قسەمان لەسەر یاران و نەیارانی پارێزبەندی کرد، لەگەڵیدا ئەوەمان روونکردەوە ئەم ئیمتیازە، بۆ هەتا هەتا نییە، بەڵکو ئیمتیازێکی کاتییە و تەنها بۆ ماوەیەکی دیاریکراوە. بۆ ئەو زەمەنەیە کە تێیدا هاوڵاتییەک لە رێگەی هەڵبژاردنەوە، دەگاتە پەرلەمان و دەبێت بە پەرلەمانتارو دەستبەکار دەبێت. بە مانایەکی دی، ئەگەر ئەو هاوڵاتییە بووە پەرلەمانتارو گەیشتە پەرلەمان، وەلێ لەبەر هەر هۆکارێک بێت، کاری پەرلەمانتاری نەکردو دەستبەرداری پۆستی پەرلەمانتارییەکەی بوو، ئەوا نابێتە خاوەنی پارێزبەندی. جگە لەوە ئەگەر هەر پەرلەمانتارێک لەکاتی ئەنجامدانی تاوان، بینراو بەڵگەی ئەنجامدانی تاوانەکەی لەسەر ساغبوەوە، ئەوا پارێزبەندییەکەی نامێنێت. وەلێ ئەو پارێزبەندییە هەروا راستەوخۆو بە هەڕەمەکی لانابرێت، بەڵکو ئەویش یاساو رێنمایی خۆی هەیە، لە خوارەوە بە کورتی ئاماژەیان پێدەکەین.\n1-لە پەیڕەوی ناوخۆی پەرلەمانی وڵاتاندا، ئاماژە بە چۆنیەتی لابردنی پارێزبەندی سەر پەرلەمان کراوە. سەرەتا ئەو کەسەی یان ئەو لایەنەی- فەرمی یان نافەرمی- دەیەوێت پارێزبەندی لەسەر پەرلەمانتارێک لابەرێت، پێویستە سکاڵایەک بنووسێت و راستەوخۆ بیخاتە بەردەم یەکێک لە دادگاکانی تاوان/ جنائی، لەگەڵ سکاڵاکەیدا پەڕاوی کێشەکە یان تاوانەکەو چی بەڵگە هەیە، هاوپێچ دەکرێت.\n2-داواکاری گشتی بۆی هەیە سکاڵا لەسەر ئەندام پەرلەمان بەرزبکاتەوەو تێیدا داوای لابردنی پارێزبەندی بکات.\n3-نووسینی سکاڵاو بەرزکردنەوەی، هەرگیز بەو مانایە نایەت کە دەبێت پەرلەمانتارەکە دەستگیربکرێت یان ماڵەی بپشکنرێت.\n4-سکاڵاکە لە پەرلەمان دەخرێتە بەردەم لیژنەی تایبەتمەند، تا هۆکاری دواکاری لابردنی پارێزبەندییەکە بزانن.\n5-ئەو پەرلەمانتارەی داوای لابردنی پارێزبەندییەکەی کراوە، دەبێت لەبەردەم لیژنەکاندا رێگەی پێبدرێت بە ئازادانە بەرگری لە خۆی بکات و قسەکانی خۆی بکات.\n6-ئەگەر لیژنەی تایبەتمەند قەناعەتی کرد بە سکاڵاکەو کۆی ئەو دیکۆمێنتانەی لەگەڵدا هاوپێچ کراوە، پارێزبەندییەکە لادەبرێت. ئیشی ئەم لیژنەیە نییە پەرلەمانتارەکە دادگایی بکات یان تۆمەتباری بکات. ئەوە نە مافی ئەو لیژنەیەیە نە کاری ئەوەیشە، بگرە ئەوە کاری دادگایە. ئیشتی لیژنەکە تەنها تەماشاکردنی سکاڵاکەیە تا بزانێت ئایا ئەو سکاڵایە بە مەبەستی تۆڵەکردنەوە یان سوکایەتی یاخود کۆنە قین و شتی لەو بابەتە نەنووسراوە. ئایا سکاڵاکە بۆ ئەوەیە ئەو پەرلەمانتارە چاوترسێن بکات و نەتوانێ وەک پێویست کارەکانی ئەنجامبدات. یان نەخێر ئەو سکاڵایەو هاوپێچەکانی جدییە و بۆ ئاشکراکردنی تاوانێک یان گەندەڵییەک یا خیانەتێکە کە پەرلەمانتارەکە بە نهێنی ئەنجامیداوە.\n7-لابردنی پارێزبەندی پەرلەمانتارەکە، دۆسێکە دەگەڕێنێتەوە بۆ بەردەم دادگا. ئەوکات دادگا تەماشایەکی دۆسێکە دەکاتەوە و رێکاری یاسایی دژ بە پەرلەمانتارەکە دەگرێتەبەر، وەک چۆن دژ بە هەر کەسێکی تاوانبار دەیگرێتەبەر.


کچێک دەبێتە قوربانی سێ پیاو\n2018-02-10 [05:00 AM]\nتەمەنی ١٢ ساڵان بوو کە باوکی مرد، لە تەمەنی ١٨ ساڵیدا ئەرکی بەخێوکردنی خێزانەکەی کەوتە ئەستۆ، ئەو نەک ھەر خێزانەکەی بەخێو دەکرد، بەڵکو دوای ماوەیەک بووە خاوەنی داھاتێکی باشیش، بەڵام تووشی بە تووشی پیاوێکەوە بوو کە ژیانی وێران کرد.\nمەبەست لە گێڕانەوەی بەسەرھاتی ئەو ئافرەتە ئەوەیە ھەندێک ئافرەت وا دەزانن ئەگەر کێشەیان لەگەڵ مێردەکانیان ھەبێ، ناتوانن داوای جیابوونەوە بکەن، چونکە وا حاڵی کراون کە تەڵاق تەنیا بەدەستی پیاوانە.\nئەو ئافرەتە بۆی گێڕاینەوە، دوای ئەوەی دایک و باوکی لەدەست دەدات، ئەرکی بەخێوکردنی خێزانەکەی دەکەوێتە ئەستۆ، ماوەیەک بەدوای کاردا دەگەڕێ، دواتر لە کۆمپانیایەک کاری دەستدەکەوێ.\nدوای ماوەیەک کارکردن لەو کۆمپانیایە، دەکەوێتە پەیوەندیی خۆشەویستی لەگەڵ خاوەنی کۆمپانیاکە، تا وای لێدێ کەس نامێنێ لە کۆمپانیاکە بە پەیوەندییەکەیان نەزانێ. ئەو ئافرەتە ھەر لەگەڵ کارکردن، خوێندنی زانکۆش تەواو دەکات، دواتر داوا لە خاوەنی کۆمپانیاکە دەکات کە چیدی بەو جۆرە درێژە بە پەیوەندییەکەیان نەدەن و خوازبێنی بکات، چونکە خەڵک و کارمەندانی کۆمپانیاکە تانە و تەشەری لێدەدەن.\nخاوەنی کۆمپانیاکەش کە خێزاندار بووە، دەڵێت با پرسێک بە ھاوژینەکەم بکەم. بەڵام ھاوژینی خاوەن کۆمپانیاکە رۆژێک دەچێتە کۆمپانیا و ھەر قسەیەکی ناشیرین بەسەر دەمیدا دێت بە ئافرەتەکەی دەڵێت، ئیدی ئافرەتەکە ناچار دەبێ کۆمپانیاکە جێبھێڵێ و کۆتاییش بە پەیوەندییەکەی لەگەڵ خاوەنی کۆمپانیاکە بھێنێ.\nئەو ژنە درێژەی بە گێڕانەوەکەی دا و گوتی: "کارێکی دیکەم دۆزییەوە، دوای دوو ساڵ کەسێک ھاتە خوازبێنیم و رازی بووم و مارەی بڕیم، چەند رۆژێکی کەمی مابوو زەماوەند بکەین، کەچی پەشیمان بووەوە، کەسێک چووبووە لای باسی رابردووی منی بۆ کردبوو، ئەویش پێیگوتم من ناتوانم لەگەڵ تۆ زەماوەند بکەم، دواتر خەڵک قسەم لەدوا دەکات، پێیگوتم ناچارم تەڵاقت بدەم و قەرەبووت بکەمەوە. من لە رووی ماددییەوە ھیچ کێشەیەکم نەبوو، ئۆتۆمبێل و پارە و زێڕم ھەبوو، بەڵام دڵم بە ھیچیان خۆش نەبوو.\nتا رۆژێکیان پیاوێکی دیکە ھاتە خوازبێنیم، کە پرسیارم کرد گوتیان کەسێکی باش نییە، منیش بە ھێندم وەرنەگرت و لەو باوەڕەدا بووم کە دەتوانم بە ئامۆژگاری و قسەی خۆش بیکەمە کەسێکی باش. پێمگوت بەو شێوەیە باست دەکەن، ئەویش گوتی منیش ھەموو شتێک لەبارەی رابردووت دەزانم، گوتم کەواتە ھەردووکمان عەیبدارین، بۆیە بڕیارماندا ھاوسەرگیری بکەین، بەڵام رۆژە خۆشەکانم لەلای ئەو پیاوە زۆر کورت بوون، ھەرزوو دەستی دایە رەفتاری توندوتیژ بەرامبەرم. چەندینجار داوام لێکرد تەڵاقم بدات کەچی نەک ھەر تەڵاقم نادات، ئیھانەشم دەکات و باسی رابردووم دەکات، ھیچی پێوە نەھێشتووم، سەیارە، زێڕ، پارە، ھەمووی بە قومار دۆڕاند".\nئامۆژگاری ئافرەتەکە کرا کە بچێتە دادگای باری کەسی و سکاڵا تۆمار بکات، بەوجۆرە ئافرەتەکە لە پیاوەکە جیابووەوە. لە ماددەی ٤٠ی یاسای باری کەسیدا ھاتووە کە ھەردوو ھاوسەر بۆیان ھەیە داوای جیابوونەوە تۆمار بکەن، ئەگەر یەکێک لە ھاوسەرەکان زیانی گەیاند بە ئەوی دیکە. بەپێی یاساکە خواردنەوەی مەشروب، کێشانی مادەی ھۆشبەر، قومارکردن بە ماڵی ھاوسەرێتی، بە زیانگەیاندن ھەژمار دەکرێ.\nرائید ژیلەمۆ عەبدولقادر\nئەم هەواڵە 90604جار خوێندراوەتەوە


ڤیدیۆی زیندووی مۆبایلی گووگڵ Pixel 4 دزەی پێکرا و جەخت لەسەر تەواوی دیزاینی مۆبایلەکە کرایەوە – کەی ئای تی ئێن\nگووگڵ 5, ئه‌یلول 2019\nڕێکەوتی ڕاگەیاندنی مۆبایلی گووگڵ Pixel 4 و Pixel 4 XL نزیک بووەتەوە. هەرچەندە لە ماوەی ڕابردوودا کۆمپانیای گووگڵ وێنەی ڕووی پشتەوەی مۆبایلەکەی بڵاوکردەوە، بەڵام دزەپێکردنی زانیارییەکان و وێنە و ڤیدیۆکان بەردەوامییان دەبێت.\nڤیدیۆیەکی زیندووی دزەپێکراوی مۆبایلی گووگڵ Pixel 4 دەست پێگەی 9to5Google کەوتووە، لە ڤیدیۆکەدا دەردەکەوێت کە مۆبایلە نوێیەکەی گووگڵ لە بەشی سەرەوەی ڕوونماکەیدا خاوەن هیچ نۆچ و چاڵێک نابێت، بەڵکو هاوشێوەی مۆبایلەکانی ساڵانی ڕابردوو، خاوەن لێوارێکی ڕەشی گەورە دەبێت. ڤیدیۆکە زۆر ڕوون نییە، بەڵام دیارە لە لایەن فرۆشیارێکی مالیزییەوە تۆمارکراوە.\nسەبارەت بە ڕووی پشتەوەی مۆبایلەکە، دەردەکەوێت کە خاوەن 3 کامێرا دەبێت لە نێو چوارچێوەیەکی گەورەدا. ئەمەش ڕەنگە هەمان دیزاینی بەشی پشتەوەی ئایفۆنە نوێیەکانی ئەمساڵ بێت کە پڕوپاگەندەکانی ماوەی ڕابردوو باسیان لێوەی دەکرد.\nهاوکات، وێنەیەکی جوڵاوەی دیکەی مۆبایلەکە دزەی پێکرا و و دەست پێگەی XDA Developers کەوتووە. ئەم وێنە جوڵاوەیە بووە پشتڕاستکەرەوەی ڤیدیۆکەی پێشووتر.\nتاوەکو ئێستا تایبەتمەندییەکانی مۆبایلی گووگڵ Pixel 4 نەزاندراوە، بەڵام پێشبینی دەکرێت لە مانگی داهاتوودا گووگڵ مۆبایلەکە ڕابگەیەنێت.\nتاگەکان google Google Pixel 4 Google Pixel 4 XL بەرهەمی نوێ ڤیدیۆی دزەپێکراو گووگڵ مۆبایل


بایگانی‌ها مەتەڵ - هساره\nماڵپەڕی هسارە / فۆلکلۆر / مەتەڵ\nگەلاوێژ ۴, ۱۳۹۴\tمەتەڵ ۰\nرەوایەت: کانی عفەتی ..۱۰ ساڵە لە ئسڵام‌ئابادغەرب. هساره – یەکێگ بۊ یەکێگ نەۊ، لە ژێر ئاسمان کەولە بان زەۊ پت و پیەن، لە وەھار میلکانێگ مامرێگ ماۊدە جیەو. گەردی و گەردی تا جفتێگ قچ بزن دیەو. قچەیل کرد ئەوپا و کەفتە رێیا. چێ و چێ تا لە دۊرا شوانێگ دیەێ. …\nجۆزەردان ۱۶, ۱۳۹۴\tمەتەڵ ۰\nکووکردنەوەێ فــەرهاد عــزەتی زادە حەسوو و نازه [ ۱ ] لە کوردسان خوەش دیمەن، لە گوند زیلان، لە پاداوان شاخان بەرز، قولیخان ئاقا، گەورا ماڵێگ لە کوردان، ژییا و ریەنداری کرد. ریەن و چارەواێ دەیشتەێ زیلان داگرتـۊد و شوان و رەوکەوان لە هەێ هەێ و هەێ دەو بۊن. ریەن هزارەێ …\nسه‌رم سڕ مه‌نێیه له‌ێ کاسه و ماسه * سم سم خه‌ره و چنگ چنگ یاسه\nگوڵان ۱۶, ۱۳۹۴\tمەتەڵ ۲\nشه‌هرام ئه‌کبه‌ری بێگومان چه‌وچه له ناوچه‌ێ خوه‌مان جی خوه‌ێ له فه‌رهه‌نگ و زووانمان کردێیه‌سه‌و وتۊیه‌نیم بۊشیم به‌ش فره گه‌وراێگه له فولکلۆر ناوچه‌یل کوردەواری . له وه‌ت و وێژ ڕووژانه‌مان وه‌ل یه‌کا فره له‌ێ چه‌وچه‌یله دۊنیمن. یه‌کێگ له‌ێ چه‌وچه‌یله توام شیه‌و بکه‌م ک له کووا تیه‌ێد: که‌ێوانووێگ له ته‌نیا ماڵێگ له دۊر شارژییا. که‌ێوانوو …